هونه‌رمه‌ندانی هاوچه‌رخ: ئانیش كاپور » DidiMn\nسەرەتا / ئاڕت و دیزاین / هونه‌رمه‌ندانی هاوچه‌رخ: ئانیش كاپور\nدیدی من – هونه‌رمه‌ندانی هاوچه‌رخ\nله ئینگلیزییه‌وه: چرۆ عیزەت\nئانیش كاپوور، پەیكەرتاش و نیگاركێشی بەریتانی-ھیندی، ساڵی ١٩٥٤ لە (مۆمبای)ی وڵاتی (ھیندستان) لەدایكبووە، دایكی جوولەكەیەكی عێراقی و كچی قەشەیەك بوو كە لەگەڵ خانەوادەكەیدا لە (بەغداد)ەوە بەرەو (ھیندستان) كۆچ دەكات، كاتێك ئەم لە تەمەنێكی كەمدایە باوكە ھیندۆسییەكەی دەریاوانی كەشتیگەلێكی ھیندیی بوو، بەو ھۆیەوە ئانیش بەشێكی زۆری منداڵیی لە زەریادا گوزەراندووە بە كۆكردنەوەی داتا و نەخشەی ھێزی دەریایی.\nھەردوو باوانی كەسانێكی زۆر نوێگەر و جیھانبین بوون و ئانیش و (ڵان)ی برا بچووكی دەنێرن بۆ خوێندنگەی (دۆن)ی بەناوبانگ، كە خوێندنگەیەكی شەو و ڕۆژیی كوڕانە بوو لە (دێھرا دون). لەوێیش كوڕەكان بە یەكسانی مێژووی (ئەوروپا) و زانیاریی پەیوەست بە (ھیندستان) فێردەبوون.\nبەھۆی پەروەردەو جیاوازیی و بیروبۆچوونی ھاوتای لەگەڵ خانەوادەكەیدا، ئانیش لە تەمەنی منداڵییدا ھەستیدەكرد بیانییەكی نادڵنیایە لە ناسنامەی خۆی لە كۆمەڵگەی (ھیندی)دا. لە دوا ساڵەكانی تەمەنی ھەرزەكاریشدا ئەو ھەستەی كە وای لێ دەكرد وایببینێت کە ئەم بەشێك نییە لەو كۆمەڵگەیە لە ناخەوە دووچاری پەشێویی كرد و لەم بارەیەوە گوتی “ھەر بەڕاستی وێران بووم، لەناخەوە پڕم لە كێشە و ناكۆكی كە نازانم چۆن چارەسەریان بكەم”. لەئەنجامیشدا (كاپوور) پازدە ساڵی دواتری تەمەنی لە چارەسەری دەروونیدا بەسەربردو ئەو ئامڕازانەی بەدەستھێنا كە بۆ چارەسەری ناھەوسەنگییەكەی پێویستی پێیان بوو.\nكە منداڵ بوو، ئانیش چێژی لە تەواوكردنی تابلۆكانی دایكی دەبینی، بەڵام ھیچ ویستێكی بۆ بوون بە نیگاركێش نەبوو. لە تەمەنی ١٧ ساڵییدا خۆی و براكەی بلیتی خۆڕایی فڕۆكەیان بەكارھێنا بۆ گەشتكردن بەرەو (ئیسرائیل) ھەتاكو لەوێ بژین و لە كۆمەڵگەیەكی پیشەسازیشدا دەستبکەن بەکارکردن. (Gan Shmuel)\n(كاپوور) بەتەواوی پەیوەستبوو بەو كۆمەڵگەیەو بیرۆكەی نموونەییەوە بۆ درووستكردنی گۆڕانكاری و جیاوازییەك لە جیھاندا. ئەم ئەزموونە ئازادییەكی مەزن بوو بۆ (كاپوور).\nھەروەھا ویستی لە (ئیسرائیل) بمێنێتەوە ھەتاكو بخوێنێت و ببێت بە ئەندازیار. لەگەڵ ئەوەیشدا دوای سێ ساڵ و كاتێك بۆی دەركەوت بەتایبەتی لە بیركاریدا ھیچ باش نییە، ئیدی (كاپوور) بیری لەوە كردەوە كە ببێت بە ھونەرمەند و سووربوو لەسەر ئەوەی ڕێڕەوێكی پیشەیی نوێ بۆ خۆی ھەڵبژێرێت. بەخۆڕایی بە (ئەوروپا)دا گەشتی دەكرد و لەكۆتاییدا و ساڵی ١٩٧٣ لە (لەندەن) گیرسایەوە ھەتاكو لەكۆلێژی ھونەریی (Hornsey) دەست بکات بە خوێندن.\nكە لە (بەریتانیا) گیرسایەوە، بۆی دەركەوت خەریكە شتێك ئەنجام دەدات كە ھەر بەڕاستی بەدڵییەتی، ڕاوێژیكارەكەیشی کە پەیكەرتاشێکی بەریتانی-ڕۆمانی بوو (پاوڵ نێگو) ھانی (كاپوور)ی دەدا بەدوای ھونەر بكەوێت و ئامۆژگارییەكانیشی كاریگەرییان لەسەر ویست و نزیكبوونەوەی (كاپوور) لە پەیكەرتاشی ھەبوو.\nپاش وەرگرتنی لە خوێندنگەی ھونەریی (چێڵسی) بۆ خوێندنەكانی پاش دەرچوون، (كاپوور) دوای ساڵێك وازی ھێنا، دڵنیانەبوو لەوەی ئاخۆ پیشەی ھونەرەكەی بەرەو كوێی دەبات و بەرەو (ھیندستان) گەڕایەوە، لەم بارەیەشەوە گوتی “لەناكاو بۆم دەركەوت ھەموو ئەو كارانەی لە خوێندنگەی ھونەریی و ستۆدیۆكەمدا ئەنجامیان دەدەم پەیوەندییان بەو شتانەوە ھەیە كە لە (ھیندستان) بینیومن”.\nگەشتەكەی بۆ (ھیندستان) سێ ساڵ داھێنانی لێكەوتەوەو بووە ھۆی بەرھەمھێنانی یەكەمین كارە سەرەكییەكانی، پەیكەرە ڕەنگدارە شێواز كۆنەكانی\nبەھۆی كەرەستەكانیشەوە خەڵك لەسەرەتادا وایاندەزانی (كاپوور) خانمێکی ھونەرمەندە. سەرەڕای ئەم پشێوییانەش بەخێرایی لەگەڵ كۆمەڵگەی نێودەوڵەتی ھونەرییدا ناسیاویی پەیداكرد.\n(نیكۆلاس لۆگسدەیڵ)خاوەنی گەلەری (لیسۆن) لە (لەندەن) ھەر بەزوویی سەرنجی خستەسەر كارەكانی (كاپوور)، لە سەرەتاكانی ساڵانی ھەشتاكاندا (نیكۆلاس) ھەستا بە كۆكردنەوەی كارە ھەمەجۆرەكانی پەیكەرتاشە بەریتانییەكان، كە دواتر بە پەیكەرتاشە بەریتانییە نوێیەكان ناسران و دەیویست (كاپوور) بەشێك بێت لەو گرووپە.\nلەگەڵ ناوبانگی وەكو ھونەرمەندێكی بەتین و تاو؛ (كاپوور) ساڵی ١٩٩٠ لە (Venice Biennale) نوێنەرایەتی بەریتانیای كردو ساڵی ١٩٩١ خەڵاتی گرانبەھای (Turner)ی بردەوە.\n(كاپوور) مەیل و ئارەزووی خۆی لە بەكارھێنانی كەرەستەی خاكی و شێوازی كۆندا بینییەوە لەگەڵ تێڕوانینی (نیكۆلاس) بۆ پەیكەرتاشە بەریتانییە نوێیەكان.\nئەو گرووپە پەیكەرتاشەیش كە ھەڕەمەكییانە بناتنرابوو پێكھاتبوون لە (جولیان ئۆپای، ئانتۆنی گۆرمڵێی، ڕیچارد دیكۆن، تۆنی كراگ و ڕاچێڵ وایتەرید…) ھەروەھا تۆڕێكی ھاوبەشیان پێكھێنا كە لەڕێگەیانەوە (كاپوور) بۆچوونەكانی باس دەكردن و دەیخستنەڕوو. لە ھەمان كاتدا (كاپوور) سەركەوتنە ھونەرییەكانیشی بنیاتنا، ھەروەھا بە ئارەزووە كەسییەكانیشی گەیشت.\nساڵی ١٩٩٥ لەگەڵ خانمە مێژووناسی ھونەریی (سوزانا سپیكەیل) كە لەدایكبووی وڵاتی (ئەڵمانیا) بوو، ھاوسەرگیری كرد. لەكاتێكدا؛ لەكۆتاییدا كێشە و گرفتە دەروونییەكانی چارەسەر دەكرد. چارەسەری دەروونی بۆ باشتر تێگەیشتن لە ھونەر بەكاردەھێنا.\nلە ناوەڕاستی ساڵانی نەوەدەكان و لە دواتردا مەودای بەكارھێنانی كەرەستەو ماددەكانی فراوانتركردو لەوانەیش پۆڵای بێخەوشی بریقەدارو دواتر مۆمی سوورو ئاویی بەكارھێنا. لەم دواییانەیشدا و لەم دوو دەیەیەدا كارەكانی ئەم ھونەرمەندە گەورەو زۆرو تایبەت بوون.\nبەھۆی پەیكەرە گەورەكانی و ژمارەیەكی زۆر لە كارە گشتگیرەكانییەوە، (كاپوور) زۆر دەوڵەمەند بوو، بەناوبانگ بوو و ھەروەھا لە نمایش و پێشانگە نێودەوڵەتییە ھونەرییەكاندا لێدوانی ھەبوو. بۆ نموونە، كاتێك چالاكوان و ھونەرمەندی كۆنسێپتواڵ (Ai Weiwei ) لە لایەن حكوومەتی چینەوە بە ھۆی كارە لادەرەكانییەوە بەندكرا، (كاپوور) لە ڕێگەی تۆڕی كۆمەڵایەتییەوە ناڕەزایی دژی ڕەفتاری نادادپەروەری بەرانبەر ھاوڕێكەی دەربڕی.\nئەم جۆرە ھەڵوێستانەیش وایكرد ببێتە یەكەم كەس لە جیھاندا كە بتوانێت لە تابلۆكانیدا بەڕێژەیەكی زۆر ئەم سێبەرە ڕەشە بەكاربھێنێت. بیرۆكەی دەورەدانی ڕەنگ پێكەنیناویی دەردەكەوت و لەنێوان ھونەرمەندەكاندا كاریگەری خراپی لێ كەوتەوە. نیگاركێشی ئینگلیز (كریستیان فور) لە میانەی گفتوگۆیەكدا گوتی “ھەرگیز نەمبیستووە ھونەرمەندێك شێواز و كەرەستەیەك پەیڕەو بكات و دەستی بەسەردا بگرێت، بەكارھێنانی ڕەنگی ڕەشی خاوێن لە كارێكی ھونەریدا ئەو كارە دەبەستێتەوە، باشترین ھونەرمەندەكان (تێرنەر، مانێت، گۆیا) ھەموویان بۆ ڕەشی خاوێن كارێكیان ھەیە، ئەم ڕەشەیان لە جیھانی ھونەردا چەشنی تەقینەوەیەكە”.\nوەكو تۆڵەسەندنەوەیەك، ھونەرمەندی ھاوچەرخی بەریتانی (ستیوارت سێمپڵ) ڕەنگی (پەمەییترین پەمەیی جیھان)ی بنیاتنا و (كاپوور)ی لە بەكارھێنانی قەدەغەكرد، كاتێكیش ڕێگەی بە ئەوانی تر دەدا ئەم بۆیەیە بەكاربھێنن دەبوو لە سەرەتادا ڕازی ببن بەوەی بەشێوەیەكی یاسایی ڕوونی بكەنەوە كە (كاپوور) نین.\n(كاپوور) ئەم ناكۆكییەی خراپتركردو لە تۆڕی كۆمەڵایەتی وێنەیەكی پەنجەی ناوەڕاستی خۆی بڵاوكردەوە كە بەنێو بۆیەیەكی پەمەییدا لاری كردبووەوەو لەسەر وێنەكەش نووسیبووی “پەنجەكانتان بەرز بكەنەوە #پەمەیی”.\nبێگومان جگە لەم سەركێشییانە (كاپوور) لە بەرھەمھێنانی كارە زۆرەكانی بەردەوام بوو، لە ماڵەكەی خۆیدا و لە ستۆدیۆكەیدا لە شاری (لەندەن) كاریدەكرد.\n(كاپوور) لەڕێگەی مێتافۆڕ و لیرییكەوە نزیكبوونەوەی لە پەیكەرسازییەوە گواستەوە، پەیكەرەكانی ڕووت و ئەبستراكت دەردەكەون و ئاوێنەی بەكارھێناوە، كارەكانی بە جۆرێك نین كە بیرۆكەیەكی دیاریكراویان ھەبێت، بەڵكو دەیویست ژینگەیەك بخوڵقێنێت كە تێیدا خەڵك خۆیان بتوانن بۆ واتایەك بگەڕێن، ھەر بینەرێك دەبێتە بەشێك لە پەیكەرەكە، ھەر كارێكی باس لە بەشێكی دیاریكراو و سەربەخۆ دەكات بەڵام لە شوێنێكی گشتگیردا، پەیكەرەكانی پارادۆكسانە فەلسەفەی ھەناویی لەگەڵ ھەستەكانی ھەر ڕۆژێكدا پێكەوە گرێ دەدەن.\nوەك ھەر پەیكەرتاشێكی تری ھەمان نەوەی وەكو (ڕیچارد سێرا) و (ئانتۆنی گۆرمڵی)… (كاپوور)یش داوا لە بینەرانی دەكات بپرسن و ھەست بەوە بكەن ئاخۆ چۆن بوونیان ھەیە و لە بۆشاییدا دەجووڵێن، كارەكانی جوان و پایەدارن و ئەو پرسیارە دەھێننە پێشەوە ئاخۆ چۆن مرۆڤ و سروشت یەكدەگرن و ھەوڵ دەدات پەیوەندییەكی سەرنجڕاكیش و بەڕێزانە لەنێوان ئەو دوانەدا دروست بكات.\n(كاپوور) بۆیەی تێر و شێوەی ئەندازەیی بەكارھێنا بۆ دروستكردنی گروپێك پەیكەر. بەدرێژایی ساڵانی ھەشتاكان كاری لەسەر ئەم پەیكەرانە كردو لەو بڕوایەدابوو كە ھەر كارێك بە جۆرێك لە جۆرەكان پەیوەندی بە كاری دواترەوە ھەیەو ناوی لێنان (ھەزار ناو)، ھەتاكو كارەكان بەردەوامی ھەبێت. ئەم زنجیرەكارە كۆمەڵێك پەیكەری یەك ڕەنگن كە لەسەر زەوی دانراون یاخود بە دیواردا ھەڵواسراون. ئەم پەیكەرە سەرەتاییانە یەكەمین كارەكانی (كاپوور) بوون كە تێیدا ھەست و ھۆشی بینەرانی لە فۆڕم و شێوە و شوێندا بەكاردەھێنا.\n(كاپوور) بەردەوام دەگەڕێتەوە بۆ بنجوبناوانی مرۆڤ، ھەرچەندە ڕوون و ئاشكرا نییە؛ دەستپێكی ژیان بەجۆرێك لە جۆرەكان ئاماژەی پێكراوە. (كاپوور) كونی دروستكردووە، لە شێوەی ئەندامی زاوزێی ئافرەت و ھێڵكاری چەماوەی دروستكردووە بۆ پیشاندانی دووگیانی. چەشنی گەشتێك لە منداڵدانی دایكمانەوە، سوور ئاماژەیە بۆ ڕەنگی خوێن و لەش و دەستپێكی گەشتی ژیان.\n(كاپوور) پاشماوەی خۆرھەڵات و كاریگەرییەكانی خۆرئاوای كۆكردەوەو لەكۆتاییدا ھونەری ڕاستینەی نێودەوڵەتی لێ بەرھەمھێنان.\nكاریگەری (كاپوور) بەشێوەیەكی فراوان و بەتایبەتی لە كارەكانی پەیكەرتاشی بەریتانی (كۆنارد شاوكرەس)دا ھەستی پێكرا. (كۆنارد) ھەر وەكو (كاپوور) پەیكەری بەكاردەھێنا بۆ ڕوونكردنەوەی مێتافۆڕ و ھۆنراوەی سروشتی. بەم شێوەیە ئەو زمانە لیریكییە ئەبستراكتە نوێگەرییەی كە لە (كاپوور)ەوە سەرچاوەی گرت بەردەوامی گرتەبەر ھەتاكو ببێت بە زمانێكی باوی ھونەر.\nپەیكەرە ئایكۆنییە گشتگیرەكانی (كاپوور) لە سەرجەم گۆی زەوییدا دەبینرێن و ھونەرەكەی دەربارەی مرۆڤ بۆمان دەدوێت.\nئاوێنەی ئاسمان، یەكێكە لەو كارانەی (ئانیش كاپوور) كە لەسەر شێوازی “وێنەدانەوە” دروستی كردوون و ماوەی ٢٠ ساڵ كاری لەسەر كردوون، پەیكەرەکە وا دەردەكەوێت كە ئاسمان بھێنێتە سەر زەوی “ئاسمان دابگرێتە خوارەوە”، ئەو خەیاڵە دروست دەكات كە ئاسمان ھێندە نزیكە بتوانیت لێی نزیك ببیتەوە و دەستی لێ بدەیت.\nAnish kapoor, Contemporary Art,


عوسمان حاجی مەحموود\nیانەی بارسێلۆنای بی\nئێن بی سی\nبانکی ئێم کەی بی\nتابوو (زنجیرەی تەلەڤیزیۆنی)\nیەحیا عەلەوی فەرد\nمحەممەد عاکیف ئەرسۆی\nعەبدولوەلی محەممەد عەلی\n١٩٩٧ لە عێراق\nمردنەکان لە ٢٠١٦\nسامسۆنگ گالاکسی نۆت ٣ نیۆ\n١٨١٤ لە نەرویژ\nڕێد جۆن (ئەڵقەی دە مێنتڵست)\nشەوانی وەحشی لەگەڵ ئێمیلی\nبەدر شاکر سەییاب\nشیواشان، گەورکی نەڵێن\nسپیدارێ، گەورکی نەڵێن\nتەکیەی کاکەمەند، چەمچەماڵ\nسافتلەندێنگ لینوکس سیستم\nبڕیارنامەی ١٣٥١ی ئەنجومەنی ئاسایش\nبڕیارنامەی ١٥٢٠ی ئەنجومەنی ئاسایش\nبڕیارنامەی ١٥٧٩ی ئەنجومەنی ئاسایش\nبڕیارنامەی ١٩٣٤ی ئەنجومەنی ئاسایش\nبڕیارنامەی ١٠٥٧ی ئەنجومەنی ئاسایش\nبەشداربووانی ویکیپیدیا، "Yuyuko Takemiya" ، ویکیپیدیای ئینگلیزی. سەردان لە ١٠ی کانوونی دووەمی ٢٠٢١. دەروازەی ژیاننامە دەروازەی ژاپۆن دەروازەی ئەنیمێ و مانگا\nمێتاکریتیک وێبگەیەکە کە ڕەخنەی میدیاییی فیلم، ئەلبوم، زنجیرەی تەلەڤیزیۆنی و کایەی ئەلیکترۆنی، لە پێشووتریشدا ڕەخنەی کتێبیشیان کۆدەکردەوە. مێتاکریتیک لە ساڵی ١٩٩٩ لەلایەن جەیسن دایتز، مارک دۆیڵ و جولی دۆیڵ ڕابێرتزەوە دروست کراوە.\nسەید عەلی حوسەینی خامنەیی Seyyed ‘Ali Hossayni Khamene’i ناسراو بە سەید عەلی خامنەیی ڕێبەری ئێستای کۆماری ئیسلامی ئێران و فەرماندەی تەواوی ھێزە چەکدارەکانی ئێرانە. ئەو سێیەمین سەرۆک کۆماری ئێران بووە لە نێوان ساڵانی ١٣٦٠ ھەتا ١٣٦٨ کۆچی هەتاوی.\nزانکۆی جانز ھاپکنز\nزانکۆی جۆنز هۆپکینز دروست بووە لە ساڵی ١٨٧٦، بریتیێە لە زانکۆیەکی تایبەت تایبەتمەندە بە لێکۆڵینەوە، بنکەکەی دەکەوێتە بالتیمۆر لە ویلایەتی مێریلەند لە ویلایەتە یەکگرتووەکان. ناو نراوە بەم ناوەوە وەک ئاماژەیەک بۆ جۆنز هۆپکینز کە لە وەسێتەکەیدا ۷,۰۰ ...\nئەمیر نیزامی گەڕووسی\nحەسەن عەلی خانی گەڕووسی ناسراو بە ئەمیر نیزامی گەڕووسی سیاسی، شاعیر و خۆشنووسی کوردی سەردەمی قاجاڕەکانە. ئەو لە ساڵە دوایینەکانی عومریدا والیی کرمان بوو و لەوێ کۆچی دوایی کرد و لە سەر داخوازیی خۆی لە پاڵ شا نیعمەتوڵڵای وەلیدا نێژرا.\nسەفین موحسین دزەیی سیاسەتوانی کوردە. لە کابینەی ھەشتەمی حکوومەتی ھەرێم وتەبێژی کابینە بوو. لە کابینەی نۆیەمیش بوو بە بەرپرسی فەرمانگەی پەیوەندییەكانی دەرەوەی حکوومەتی ھەرێمی کوردستان.\nکێرت ڤۆگل ڕەسل ئەکتەرێکی ئەمەریکیە.سەرەتای ناوبانگی دەگەڕێتەوە بۆ فیلمی کە دواتر بۆ خەڵاتێکی گۆڵدن گڵۆبیش پالێوراو کرا ، هەروەها چەندان فیلمی تری بەناوبانگی وەک The Thing و Big Little Trouble in China.کێرت لەساڵی ٢٠١٥ لە چەندان فیلمی بەناوبانگ دە ...\nلێکۆڵەرەوە فیلمێکی ئەمەریکی نهێنی ئامێزی ساڵی ١٩٧٢ە.چێڕۆکی فیلمەکە نووسراوەتەوە لەلایەن ئەنتۆنی شافەر ، کە چیڕۆکەکەی بەشێوەی شانۆی خەڵاتی تۆنی بردبووە پێش فیلمەکە. هەرهوەها لەنواندنی هەریەکە لە ئۆلیڤەر لاورێنس و مایکڵ کەینە ، کە دواتر هەردووکیشیا ...\nکۆرێی دانیێل ستۆڵ ئەکتەرێکی ئەمەریکیە.کۆرێی بەهۆی ڕۆڵی دکتۆر ئێپرەیم گودوێزەر لە زنجیرەی بەناوبانگ بوو.هەروەها ڕۆڵی پیتەر ڕوسۆ لەزنجیرەی کە بووە هۆی پاڵاوتنیشی بۆ خەڵاتی گۆڵدن گڵۆب.کۆرێی لەساڵی ٢٠١٥ ڕۆڵی دارین کرۆسی بینی لەفیلمی. جگە لەمانەش ڕۆڵی ...\nکۆتایی یاری (فیلم)\nکۆتایی یاری فیلمێکی ئەمەریکی ساڵی ٢٠٠٦ە.لە دەرهێنانی ئاندی چێنگ و لەنواندنی ئەکتەر کوبا گوودینگ جونیۆرە ، فیلمەکە باسی بریکارێکی نهێنی دەکات بەناوی کە لە هەوڵی پاراستنی سەرۆکی ویلایەتە یەکگرتووەکانی ئەمەریکا دەکات لەدژی تیرۆرستان.هەروەها فیلمەکە ...\nئەلیسیا ئەماندا ڤیکاندەر ئەکتەرێکی سویدیە.ڤیکاندەر سەرەتای کاری پیشەگەری لە فیلمە کورتە سویدیەکان دەستپێکردووە ،و هەروەها بەهۆی زنجیرەی یشدا ناوبانگی دەرکرد.هەروەها لە چەندان فیلمی تر بەناوبانگ دەرکەوتووە وەک و فیلمی ئاکشن.ڤیکاندەر بە یەکێک لە ئە ...\nبۆ نێو باوەشی ورچەکە (فیلم)\nبۆ نێو باوەشی ورچەکە فیلمێکی ئەمەریکی ترسناک و ئەکشنە. لە دەرھێنانی دەیڤد ھاکل و لەنووسینی جەی ڕێرە. فیلمەکە لە نواندی ئەکتەران جەیمس ماردسن، تۆماس جەین و بیلی بۆن سۆرنتنە. فیلمەکە لە ٢٦ حوزەیرانی ٢٠١٥ بڵاوکرایەوە بەشێوەی بلورەی دیسک. چیڕۆک فیلمە ...\n، فیلمێکی ڕۆژئاوای ئەمریکی ساڵی ٢٠١٢یە، کاری نووسین و دەرھێنانی بۆ کراوە لەلایەن کوێنتن تارانتینۆ، ئاکتەر ڕۆڵی سەرەکی تێیدا دەبینێت، ھەروەھا ھەریەک لە ئەکتەران و تێیدا بەشدارن. وەک ڕێز لێنانێک بۆ فیلمی ئیتالی کە لەلایەن دەرھێنراووە و ئەکتەر ڕۆلی ...\nکیاران ھایندس ئەکتەرێکی ئێرلەندییە. بەشداربووە لە چەندان فیلمی جۆراوجۆر، وەک: Road to Perdition, The Phantom of the Opera, Munich, There Will Be Blood, Harry Potter and the Deathly Hallows – Part 2, The Woman in Black, Tinker Tailor Soldier Spy, ...\nئەم پەڕەیە ڕوونکردنەوە و ئاراستەکردنە بۆ چەند وتارێکی هاوشێوە لە ناودا و جیا لە ناوەڕۆکدا، کە ڕەنگە ئەمانەی خوارەوە بگرێتەوە: چاوگ ماڵپەڕ، سەبارەت بە ماڵپەری چاوگ چاوگ ڕێزمان، سەبارەت بە چاوگەکان لە ڕێزمانی کوردیدا چاوگ گۆڤار ، سەبارەت بە گۆڤاری چاوگ\nویکی ھاو ماڵپەڕێکە لەجۆری "ویکی" ، یارمەتیی سەردانکەرانی دەدات بۆ ئەنجامدانی هەرشتێک و گشت بابەتەکانی ژیان. لە ئێستادا زۆرتر لە ١٨٠٫٠٠٠ وتار لەویکی هاو ئامادەیە. زۆربەی بابەتەکانی ویکی هاو بە وێنە و ڤیدیۆ، بە خاڵ و ژمارە شیدەکرێتەوە بەساکارترین ش ...\nلۆرنس ئۆلیڤیە ئەکتەر و دەرھێنەر و بەرھەمھێنەرێکی ئینگلیز بوو. لە ساڵی ١٩٤٨ خەڵاتی ئۆسکاری بۆ باشترین ئەکتەر وەرگرت.\nبڕیارنامەی ٩٨٦ی ئەنجومەنی ئاسایش\nبڕیارنامەی ٩٨٦ی ئەنجومەنی ئاسایشی نەتەوە یەکگرتووەکان کە لە ڕێکەوتی ١٤ی نیسانی ١٩٩٥دا پەسندکرا، بەڵگەیەکی نێونەتەوەیییە لەمەڕ عێراق. ئەم بڕیارنامەیە لە دوای کۆبوونەوەی ژمارەی ٣٬٥١٩ەم، بە ١٥ دەنگی لەگەڵ، هیچ دژ و هیچ بێ‌لایەن پەسندکرا. ئەم بڕیارە ...\nسەرۆکایەتیی دۆناڵد ترامپ ، دەستی پێکرد لە ئێوارەی ٢٠ی کانوونی دووەمی، ٢٠١٧ بە ناوچەی کاتی ڕۆژهەڵاتیی، ئەو ڕۆژە دۆناڵد ترامپ بوو بە ٤٥ـەمین سەرۆک کۆماری ویلایەتە یەکگرتووەکان، بە جێگرەوەی باراک ئۆباما. ترامپ لە حیزبی کۆمارییەکانە، وە بازرگانێکی نی ...\nجۆن ڤۆیت ئەکتەرێکی ئەمریکییە. لە ٢١ی تشرینی دووەمی ٢٠١٩، سەرۆک دۆناڵد ترامپ خەڵاتی مێداڵە نەتەوەییەکانی ھەنەری دا بە جۆن.\nنۆتۆ بریتییە لە خێزانێک لە فۆنت کە پێکدێن لە زیاتر لە ١٠٠ دانە فۆنت، کە لە لایەن گوگڵەوە دیزاین کراون بۆ ئەوەی پشتیوانی ھەموو زمانێک بکەن کە پێناسەکرابێ لە ستانداردی یونیکۆددا. تا تشرینی یەکەمی ٢٠١٦، فۆنتەکانی نۆتۆ پشتیوانیی ٩٣ زمانی جیھان ئەکەن ...\nیۆرک ڤیڵ، تۆرنتۆ\nیۆرک ڤیڵ بریتییە لە گەڕەکێک یان ناوچەیەک لە تۆرنتۆ، ئۆنتاریۆ لە کەنەدا، ناوچەکە دەکەوێتە چوارگۆشەیەکی ناوەڕاستی تۆرنتۆ بە جۆرێک شەقامی یانگ دەکەوێتە خۆرھەڵاتی، شەقامی بڵۆڕ دەکەوێتە بەشی باشووری، شەقامی دێڤەنپۆرت لە بەشی باکووریەتی، وە شەقامی ڕێگا ...\nدیترۆیت شارۆچکەیەکە لە کەرتی لامار، ویلایەتی ئەلاباما، لە ویلایەتە یەکگرتووەکان. ژمارەی دانیشتووانی لە سەرژمێریی ساڵی ٢٠١٠دا ٢٣٧ کەس بووە. ڕووبەری ٣٫٤٣ کیلۆمەتری دووجایە و چڕیی دانیشتووانی ٦٩٫١ کەس لە کیلۆمەترێکی دووجادایە.\nئێسکی سێبەندە ئێسکێکی سێگۆشە، کە لە پێنج مۆرە پێکھاتووە، ئەم مۆرانە دوایی لە مرۆڤی پێگەیشتوودا پێکەوە دەلکێن و ئێسکێکی سەربەخۆ پێک دێنن. ئێسکی سێبەندە لەگەڵ کلێجە، دیواری دواوەی لەگەنە پێک دێنن. ئەم ئێسکە سێگۆشە سێ ڕووکاری جومگەیی پێشوو، پاشوو و ...\nکلێجە یان کلێنچکە ئێسکێکی سێگۆشە، دەکەوێتە بەشی ئاخری بڕبڕاگە لە ژێر سێبەندەدا، لە ٣-٤ مۆرە پێک ھاتووە کە پێک لکاون. ئەم ئێسکە بەشێکە لە ئێسکی لەگەنە. کلێجە بە بچووکی، نەبوونی کەوانە و کاناڵ لە دیکەی مۆرەکانی بڕبڕاگە جیا دەکرێتەوە.\nئێسکی کەلەکە یان باڵی کزیە یەکێک لە ئێسکەکانی پێکھێنەری کزیەیە. کەلەکە، ئێسکێکی نیوە سێگۆشە، لێوارەی سەرووی ئەستوورترە و بە تاجی کەلەکە Iliac crest دەناسرێت.\nبڵاوکردنەوەی فیلم یان دابەشکردنی فیلم پڕۆسەیەکە بۆ گەیشتنی فیلم بە بینەر. بڵاوکردنەوەی فیلم لەلایەن کۆمپانیای تایبەتییەوە دەکرێت کە زۆرجار ئەو کۆمپانیایە دەسەڵاتی بڵاوکردنەوەی ڕۆژی بڵاوکردنەوەی فیلمەکە لە سینەما و بڵاوکردنەوەی وەشانی دی ڤی دی و ب ...\nخەڵاتی ئێمی پڕایم تایم بۆ باشترین ئەکتەری یاریدەدەر لە زنجیرەیەکی کۆمیدی\nخەڵاتی ئێمی پڕایم تایم بۆ باشترین ئەکتەری یاریدەدەر لە زنجیرەیەکی کۆمیدی خەڵاتێکە ئەکادیمیای ھونەر و زانستە تەلەڤیزیۆنییە ئەمریکییەکان ساڵانە لە ۱۹٥۳ەوە لە کاتی دابەشکردنی خەڵاتەکانی ئێمی پڕایم تایم، دەدرێت.\nکۆماسی ناوچه‌یه‌کە به نێوی چه‌می کۆماسییەوە ناسراوه و چه‌ندین گوندی ئاوه‌دان، به‌ڵام که‌م حه‌شیمه‌ت له‌خۆ ده‌گرێت که له ده‌ورووبه‌ری رووبارێک به نێوی چه‌می سوورکه‌وڵ به درێژایی ده‌یان کیلوومیتر ژینگه‌یه‌کی کوێستانی پێک ده‌هێنێت. ئەم ناوچەیە ...\nئەی ٢٤ کۆمپانیایەکی ئینتەرتەیمێنتی سەربەخۆی ئەمریکییە، لە ٢٠ی ئابی ٢٠١٢ لەلایەن دانیال کاتز و دەیڤید فینکل و جۆن ھۆدجس دامەزراوە، بنکەیان لە شاری نیویۆرکە، تایبەتە بە بەرھەمھێنانی فیلم و فیلمی تەلەفیزیۆنی. کاتز و فینکل و ھۆجس پێش A24 کاری فیلم و ...\nستۆدیۆکانی ئەمازۆن کۆمپانیایەکی ئەمریکیی تایبەت بە بەرھەمھێنان و بڵاوکردنەوەی فیلم و زنجیرەی تەلەڤیزیۆنییە. سەر بە کۆمپانیای ئەمازۆنە. لە کۆتایییەکانی ٢٠١٠ دەستبەکاربووە. ناوەڕۆکەکەی لەڕێی ئەمازۆن پرایم ڤیدیۆ، و ڕاژەکانی دیکەی ئەمازۆن بڵاودەکاتەوە.\nڤی ئێل سی میدیا پلەیەر\nVLC Media Player لێدەر و پەخشکەر و گۆڕەڕێکی ڕەنگاڵەی سەرچاوە کراوەی ھەڵگرتەنییە Portable. VLC بەناوبانگترین لێدەرە کە پاڵپشتی لە زۆرترین جۆری پەڕگەی ڕەنگاڵە دەکات، وەرگێڕدراوە بۆ سەر چەندین زمانی جیھانی، لەوانە ھەردوو زاراوەی سۆرانی و کورمانجیش. ...\nپڵنگی ڕەش بریتییە لە فیلمێکی سووپەرھیرۆی ئەمریکی لە ساڵی ۲۰۱٨ لە لایەن مارڤل کۆمیکسەوە بەرهەمهێنراوە و چیرۆکەکەی باسی پڵنگی ڕەش دەکات. فیلمەکە لە بڵاوکردنەوەی دیزنییە و لە دەرهێنانی ڕاین کۆگلەرە و لە پاڵەوانێتی چادویک بۆسمان و مایکڵ بکاری جۆنسۆن ...\nئایفۆن ٤ ، یەکێکە لە زنجیرە مۆبایلەھۆشمەندەکانی کۆمپانیای ئەپڵ، کە بە سێ مۆدێل دەرچوون ھەریەکە لە GSM ڕەنگ ڕەش لە ٢٤ی حوزەیرانی ٢٠١٠ وە مۆدیڵ CDMA ڕەنگ ڕەش لە ١٠ی شوباتی ٢٠١١ وە مۆدێل GSM و CDMA ڕەنگ سپی لە ٢٨ی نیسانی ٢٠١١ دەرچوون، چوارەمین زنجیر ...\nئایپاد مینی یەکێکە لە بەرهەمەکانی کۆمپانیای ئەپڵ کە لەڕووی درێژی و پانیەوە لە ئایپاد بچووکترە و بۆ یەکەمینجار ئایپاد مینی لەڕۆژی ٢٣ی تشرینی یەکەمی ساڵی ٢٠١٢ دروستکراوە لە ٢ی تشرینی دووەمی ٢٠١٢ کەوتە نێو بازاڕ و کۆگاکانی ئەپڵ ، ئەندازەی ئایپاد مین ...\nکوڕکوڕە. ناوی باڵندەیەکە کە وەک کۆتر دەچن و لە ئیشکایی دەژین. ئەم جۆرە باڵندەیە باڵ و کلک و دندووکیان درێژە، لاقیان قوڵە و توکنە. لە ناکاو بە توندی لە عەرز بەرز دەبنەوە و دەفڕن. لە بیابانی ئیشک و بەیاردا دەژین.\nکۆمێدی جۆرێکی فیلمە کە ئامانجی سەرەکی گاڵتەکردنە، وە وا لە بینەر بکات بە سەیرکردنی پێبکەنێت. فیلمە کۆمێدییەکان بەگشتی کۆتایییان دێت بە خۆشی. فیلمی کۆمێدی یەکێکە لە کۆنترین جۆرەکانی فیلم، هەر لەکاتی بوونی فیلمە بێدەنگەکانیش بوونی هەبووە. زۆرجار فی ...\nداکۆتا مەیی جۆنسن ئەکتەرێکی ئەمریکییە. داکۆتا لە زنجیرەی سیتکەمی لە ساڵی ٢٠١٢ ناوبانگی دەکرد. ھەروەھا بەشداربوو لە فیلمەکانی ، بوو کە تێیدا ڕۆڵی ئاناتاسیا ستیڵی دەبینی. جگە لەمانەش جۆنسن لە ساڵی ٢٠١٥ لە فیلمی دەرکەوت ھەروەھا لە فیلمی ژیاننامەیی و ...\nبانکسی وێنەکێشێکی سەرشەقامی ئینگلیزییە. بانکسی دەیەوێت ناسنامەی بەشاراوەیی بھێڵێتەوە. لە شوێنە گشتییەکانی وەک باڵەخانە و وێستگەی شەمەندەفەرەکان وێنە دەکێشێت. وێنەکانی زیاتر لە بارەی ئابووری، جەنگ و بابەتە گرنگەکانی ترن. وێنە گاڵتەئامێزەکانی و ویژ ...\nکەلا ، کەللا یان ھەڵمات گۆیەکی بچووکە کە دەکرێت لە شووشە، پۆڵا، پلاستیک، یان ماددەی دیکە دروست کرابێت. کەلا بەزۆری بۆ گەمە بەکار دێت. کەلایێن ناوی یەکێک لەو گەمانەیە بە کەلا دەکرێت. گەمەی تریش وەک ماخێن و مێشانی پێدەکرێت.\nلڤین دامەزراوەیەکی سەربەخۆی ڕۆژنامەوانییە و بارەگای سەرەکی لە شاری سلێمانییە. لە ساڵی ٢٠٠٩ دامەزراوە. دامەزراوەی لڤین لە سێ بەشی سەرەکی پێک دێت. گۆڤاری لڤین، گۆڤارێکی سەربەخۆی سیاسییە و ١٠ ڕۆژ جارێک بە زمانی کوردی دەردەچێت. گۆڤاری لڤینی نوێ، گۆڤا ...\nبڕیارنامەی ٢٦٩ی ئەنجومەنی ئاسایش\nبڕیارنامەی ٢٦٩ی ئەنجومەنی ئاسایشی نەتەوە یەکگرتووەکان کە لە ڕێکەوتی ١٢ی ئابی ١٩٦٩دا پەسندکرا، بەڵگەیەکی نێونەتەوەیییە لەمەڕ بارودۆخی نامیبیا. ئەم بڕیارنامەیە لە دوای کۆبوونەوەی ژمارەی ١٬٤٩٧ەم، بە ١١ دەنگی لەگەڵ، ٠ی دژ و ٤ی بێ‌لایەن پەسندکرا.\nبڕیارنامەی ٢٦٤ی ئەنجومەنی ئاسایش\nبڕیارنامەی ٢٦٤ی ئەنجومەنی ئاسایشی نەتەوە یەکگرتووەکان کە لە ڕێکەوتی ٢٠ی ئازاری ١٩٦٩دا پەسندکرا، بەڵگەیەکی نێونەتەوەیییە لەمەڕ بارودۆخی نامیبیا. ئەم بڕیارنامەیە لە دوای کۆبوونەوەی ژمارەی ١٬٤٦٥ەم، بە ١٣ دەنگی لەگەڵ، ٠ی دژ و ٢ی بێ‌لایەن پەسندکرا.\nبڕیارنامەی ٢٦٥ی ئەنجومەنی ئاسایش\nبڕیارنامەی ٢٦٥ی ئەنجومەنی ئاسایشی نەتەوە یەکگرتووەکان کە لە ڕێکەوتی ١ی نیسانی ١٩٦٩دا پەسندکرا، بەڵگەیەکی نێونەتەوەیییە لەمەڕ بارودۆخی ڕۆژھەڵاتی ناوین. ئەم بڕیارنامەیە لە دوای کۆبوونەوەی ژمارەی ١٬٤٧٣ەم، بە ١١ دەنگی لەگەڵ، ٠ی دژ و ٤ی بێ‌لایەن پەسن ...\nزانکۆی ئیسلامیی مەدینە\nزانکۆی ئیسلامیی مەدینە زانکۆیەکی سعودیە لە مەدینەیە لە، شانشینی عەرەبیی سعودی لەژیرسەرپەرشتی وەزارەتی خویندنی باڵای سعودیەدایە بەڕێوەدەبرێت لەلایەن دکتۆر حاتەم حەسەن مەرزوقی\n22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66 67 68 69 70 71 72 73 74 75 76 77 78 79 80 81 82 83 84 85 86 87 88 89 90 91 92 93 94 95 96 97 98 99 100 101 102 103 104 105 106 107 108 109 110 111 112 113 114 115 116 117 118 119 120 121 122 123 124 125 126 127 128 129 130 131 132 133 134 135 136 137 138 139 140 141 142 143 144 145 146 147 148 149 150 151 152 153 154 155 156 157 158 159 160 161 162 163 164 165 166 167 168 169 170 171 172 173 174 175 176 177 178 179 180 181 182 183 184 185 186 187 188 189 190 191 192 193 194 195 196 197 198 199 200 201 202 203 204 205 206 207 208 209 210 211 212 213 214 215 216 217 218 219 220 221 222 223 224 225 226 227 228 229 230 231 232 233 234 235 236 237 238


گواستنەوەی داعش لە عێراق و سووریاوە بۆ ئەفغانستان و پاکستان پشتڕاست دەکرێتەوە - IUVMPRESS\nدەزگای هەواڵگریی چین و ڕووسیا پشتڕاستیان کردۆتەوە هێزەکانی داعش لە عێراق و سووریاوە بەرەو ئەفغانستان و پاکستان دەگوازرێنەوە و ئەوەش لە ساڵی 2017ەوە دەستی پێکردووە.\nبە پێی ڕاپۆرتیIUVMPRESS، ئاندرەی ئافانسایف نووسەری ڕاپۆرتێکە لە میدیای ئازادی ڕۆژئاوا کە لە ڕاپۆرتەکەیدا وتوویەتی زانیارییەکانی لەلایەن دەزگای هەواڵگریی چین و ڕووسیا و ئەفغانستانەوە پشتڕاست کراوەتەوە و دەیسەلمێنێت کە لە ساڵی 2017وە دەست کراوە بە گواستنەوەی داعش لە عێراق و سووریاوە بەرەوە ئەفغانستان و پاکستان و دەوترێت تەرکیز لە سەر ئەفغانستان کراوە بۆ گواستنەوەی ئەو ئەندامانەی داعش.\nئافانسایف لە ڕاپۆرتەکەیدا دەڵێت ئەو ئەندامانەی داعش سەرەتا لە ڕێگەی دەریاوە گەشتوونەتە پاکستان و پاشان نێردراونەتە باکووری ئەفغانستان و دەزگا هەواڵگرییەکانی ڕووسیا و چینیش هۆشداریان بەو وڵاتە داوە ئامادە بێت بۆ بەرپەرچدانەوەی هێرشەکانی داعش.\nدەزگای هەواڵگریی ئوزبەکستان و ئەفغانستانیش پشتڕاستیان کردۆتەوە کە چەقی ئامانجەکەی ئەو هەڵمەتە وڵاتی ئەفغانستانە و لە کۆنفڕانسێکی ئەمنیی شاری تاشکەند پێتەختی ئوزبەکستانیش باسی لە سەر کراوە و هۆشدای دراوە لە سەر دزە کردنی داعش لە نێوان هاووڵاتییانی ئەو وڵاتە و سەرهەڵدانی قەیرانی تیرۆر لەو ناوچەیە.\nهەر بەگوێرەی دەزگای هەواڵگریی ڕووسیا ژمارەی ئەو ئەندامانەی داعش ئێستا لە ئەفغانستان هەڵمەتی تیرۆریستی دەکەن 2500 بۆ 4000 کەسن. دەزگای هەواڵگریی چینیش ژمارەی داعشییەکانی ئەو ناوچەیەی 3800 کەس زانیوە کە لە 160 بنکەی سەربازیدا جمووجووڵیان هەیە و زۆرینەشیان لە پارێزگای “ننگرهار” مۆڵیان خواردووە کە دەکەوێتە سنووری پاکستان. پاش هاتنی داعش بۆ ئەو ناوچەیە بەرهەمهێنان و بازرگانی کردن بە مادەی هۆشبەر زیادی کردووە و ئەوەش زەمینەی خۆش کردووە بۆ مەشق کردن بە تیرۆریستان و بارهێنانیان بۆ خۆتەقاندنەوە.\nهەر بەگوێرەی سەرچاوە سەربازییەکانی ڕووسیا، تیرۆریستەکان لە سووریا و عێراقەوە گوازراونەتەوە بۆ بەندەری کراچی لە باشووری پاکستان و لەوێشەوە نێردراون بۆ پیشاوەر کە نزیکە لە مەرزی ئەفغانستان لە ویلایەتی “ننگرهار”. جووڵەی داعش لەو ناوچەیەدا بە ئاشکرا دەبینرێت. لە کۆتایی ساڵی 2017وە تیرۆریستانی داعش توانیویانە زیاتر لە 500 هێزی خۆیان لە سووریا و عێراقەوە بگوازنەوە.\nهەر بەپێی سەرچاوەکانی ئەو ڕاپۆرتە زۆرینەی ئەو تیرۆریستانە هاووڵاتیی فەڕەنسی، سوودانی، قەزاقستانی و ئوزبەکین.\nڕاپۆرتەکە دەشڵێت ئامانجی ئەو هەڵمەتەی داعش نائارام کردنی ئەفغانستان نییە بەڵکوو چەند وڵاتێکی کۆماری لەو ناوچەیە کراوتە ئاماج کە سەرەکیترینیان بریتین لە تورکمانستان و ئوزبەکستان و تاجیکستان.\nسەرچاوەکانی هەواڵگریی ڕووسیا دوو هێڵی هێرشی داعشیان ناسیوە. یەکیان ویلایەتی “نۆرستان” و “بەدەخشان”ی تاجیکستان و ئەوی تریان “فریات” و “سەرپێڵ”ی تورکمانستان.\nسەرچاوەی هەواڵگریی ڕووسیا ناوی کارگێڕی سەرەکیی داعش لە ناوچەکەش ئاشکرا دەکات کە “محەمەد گوڵاو مەنگاب”\nجگە لەوەش “مەنگال” ناوی زڕاوە بۆ ئەوەی کە دەستی هەیە لە کاروباری دارایی داعشدا. دەوترێت هێزەکانی مەنگال پێوەندیی لەگەڵ هێزی تایبەتی ئەمریکا هەیە و ئەو پێوەندییەشی هێشتووەتەوە. لە هەشتاکاندا شەڕ دژ بە هێزی شەورەوی کردووە و پاش هێرشەکەی ئەمریکا ساڵی 2001 وەکوو بەڕێوەبەری خۆجێیی دەستنیشان کراوە.\nمیدیاکانی ڕۆژئاوا ناوبراو بە سیاسەتکارێکی کارامە و دادپەروەر ناو دەبەن و بی بی سی تەنانەت “مەنگال” بە “هیوای نوێ بۆ هیلمەند” وەسف دەکات. مەنگال پێشتر قایمقامی هیلمەند بوو.\nبەوتەی وەزارەتی بەرگریی ئەفغانستان داعش بەنیازە ژمارەی هێزەکانی بۆ 5 هەزار کەس زیاد بکات و زۆرینەشیان لەلایەن مەنگالەوە پشتگیری دەکرێن. خاڵی جێی سەرنج ئەوەیە لەو ناوچانەدا کە هێزی ئەمریکی جێگیر کراون جووڵەی داعش و دەوڵەتی حۆجێیی دیاردەیێکی ئاساییە.


ئەوروپا هەوڵی هێورکردنەوەی گرژییەکانی ئەمــەریکا و ئێران دەدات\nوڵاتانی یەکیەتی ئەوروپا دەیانەوێ ئەمەریکا و ئێران گرژییەکانیان هێوربکەنەوە، بۆ ئەو مەبەستە هەوڵە دیبلۆماسیەکانیان خستۆتەگەڕ بۆ ئەوەی نەهێڵن شەڕ لەنێوانیاندا ڕووبدا.\nبەگوێرەی ڕاپۆرتێکی (ڕۆیتەرز) وڵاتانی یەکیەتی ئەوروپا هەوڵی دۆزینەوەی ڕێگای هێورکردنەوەی گرژییەکانی نێوان ئەمەریکا و ئێران دەدەن، وە بۆ ئەو مەبەستە دەیانەوێ ڕێنمایی بدەنە هەردولایان هەتاوەکو خۆیان لەشەڕی کراوە بپارێزن و بیر لەچارەسەری ئاشتیانە بکەنەوە.\nئەوروپا لەو باوەڕەدایە کە حیساب نەکردن بۆ ئەو بارودۆخە یان بەهەڵە خوێندنەوەی ئەو بارودۆخە دەشێ مەترسی شەڕ بۆ سەر یەکیەتی ئەوروپاش بێنێتەپێش، وە یەکیەتی ئەوروپا ترسی لەبەرنامەی ئەتۆمی ئێرانیش هەیە کە بەهۆی ئەو گرژیانەوە ئێران ڕایگەیاندوە پابەندییەکانی بەڕێکەوتنی ئەتۆمیەوە هەڵگرتوە.\nڕۆژی هەینی (١٠ی کانوونی دووەمی ٢٠٢٠) وەزیرانی دەرەوەی یەکیەتی ئەوروپا بەبەشداری سکرتێری ناتۆ کۆبونەوە، کۆبونەوەکە بۆ تاوتوێکردنی بارگرژییەکانی نێوان ئەمەریکا و ئێران بوو و، بەتایبەتی لەسەر چڕکردنەوەی هەوڵە دیبلۆماسیەکان بۆ چارەسەرکردنی ئەو بارودۆخە و، ڕێگرتن لەئێران لەهەوڵەکانی بۆ گەیشتن بەچەکی ئەتۆمی.\nیەکیەتی ئەوروپا هێشتا دەیەوێ ڕێکەوتنی ئەتۆمی بپارێزێت، بەڵام دەرچوونی ئەمەریکا لەو ڕێکەوتنە و سزا توندەکانی لەدژی ئێران ڕێگربوە لەهەر هەوڵێکی وڵاتانی ئەوروپا بۆ ڕازیکردنی ئێران لەدوورکەوتنەوەی لەبەرنامە ئەتۆمیەکەی.\nبەپێی ڕاگەێنراوی وەزیرانی دەرەوەی وڵاتانی یەکیەتی ئەوروپا، ئەوان بەبایەخەوە دەڕواننە ئەو گرژیانەی ناوچەکە و دەستپێکردنەوەی بەرنامەی ئەتۆمی لەلایەن ئێرانەوە، لەو بارەیەوە (ژان یوڤیس لی دراین) وەزیری دەرەوەی فەرەنسا هۆشداریدا کە ئێران لەماوەی دوو ساڵی داهاتوودا چەکی ئەتۆمی بەدەستدێنێ ئەگەر ئەو وڵاتە تەواوی پابەندییەکانی بەڕێکەوتنی ئەتۆمیەوە لابەرێت.\nلەدوای ئەوەی ئەمەریکا لەساڵی (٢٠١٨) ەدا لەڕێکەوتنی ئەتۆمی کشاوەتەوە، ئێرانیش کەم کەم پابەندییەکانی بەپیتاندنی یۆرانیۆم کەمکردۆتەوە، بەڵام لایەنە ئەوروپاییەکان هێشتا چاویان لەوەیە ئەو ڕێکەوتنە لەئیشدا بمێنێ و داهاتووی ببینن.\nلەسەر ئەو پرسە گوتەبێژی وەزارەتی دەرەوەی ئەڵمان ئاماژەی بەوەداوە هێشتا ڕێکەوتنی ئەتۆمی کە لەساڵی (٢٠١٥) ەدا لەگەڵ ئێراندا کراوە نەمردوە، بەڵکو پەیوەندی دوولایەنە هەر ماوە و دەرفەت بۆ گفتوگۆ بەتەواوەتی نەبەستراوە.\nوە ئێرانیش خواستی پابەندبوونی بەڕێکەوتنی ئەتۆمیەوە هەر ماوە، ئێران داوادەکات ئەمەریکا سزایەکانی بکێشێتەوە، ڕێکەوتنەکە چالاکبکرێتەوە دواتر پرسەکانی دیکە چارەسەر بکەن.\nدیبلۆماتکارانی وڵاتانی ئەوروپا لەهەوڵدان بۆ هێوکردنەوەی بارودۆخی نێوان ئەمەریکا و ئێران، دەیانەوێ ڕێبگرن لەهەر پێکهەڵپژانێکی سەربازی نێوانیان، بۆ ئەو مەبەستە لەپەیوەندان لەگەڵ هەریەکە لە ئەمەریکا و لەئێران.\nشیاوی باسکردنە، نەتەوە یەکگرتوەکان و وڵاتانی یەکیەتی ئەوروپا هەوڵی نێوەندگیری لەنێوان ئەمەریکا و ئێراندا دەدەن، ئەو هەوڵانە بۆ ڕێگرتنن لەشەڕی کراەی نێوانیان و پاراستنی ڕێکەوتنی ئەتۆمیش.\nهەر لەسەر ویستی دانوستان و گفتوگۆکردن، لەڕاپۆرتێکی (بی‌بی‌سی)دا هاتوە ئەمەریکا ئامادەیی خۆی دەربڕیوە بۆ بەشداریکردن لە دانوستانی جیدی بێ مەرج لەگەڵ ئێراندا. وە لەنامەیەکدا بۆ نەتەوە یەکگرتوەکان ئەمەریکا ئاماژەی بەکوشتنی (سولەیمانی) داوە کە هۆکارەکەی بەرگریکردن لەخۆیان بوە، وە ئێرانیش بەهەمان شێوە بەنەتەوە یەکگرتوەکانی ڕاگەیاندوە هەڵدانی موشەکەکانی بۆ سەر بنکە سەربازییەکانی ئەمەریکا ڕێکاری بەرگریکردن لەخۆیان بوە.\nهەر لەنامەکەدا، (کێلی کرافت) باڵوێزی ئەمەریکا لەنەتەوە یەکگرتوەکان دەڵێ، ئەمەریکا ئامادەی گفتوگۆکردنە، ئامانجیش لەوە ڕێگرتنە لەزیاتربوونی مەترسیەکانی سەر ئاشتی و ئاسایشی نێودەوڵەتی.\nهەوڵەکانی وڵاتانی ئەوروپا و نەتەوە یەکگرتوەکان و، بەرپرسانی باڵای ناوچەکە بەردەوامن بۆ هێورکردنەوەی دۆخی ئێستا کە لەناو جەرگەی عێراقدا دروستبوون لەنێوان ئەمەریکا و ئێراندا، چارەسەرنەکردنی ئەو گرژیانە مەترسی شەڕێکی وێرانکەر بۆ ناوچەکە دێنێتەپێش.\nسەرکردە سیاسیەکانی نێودەوڵەتی دەڵێن ویستی گفتوگۆ و چارەسەرکردنی گرژییەکان تاکە کلیلی گێڕانەوەی ئاشتی و سەقامگیریە بۆ ناوچەکە، وە هەوڵیکیشە بۆ چالاککردنەوەی ڕێکەوتنی ئەتۆمی.\nئەو گرژیانە کاریگەریان لەسەر بەرزبونەوەی مەترسیەکانی تیرۆریزمی نێودەوڵەتیش هەیە، هەروەها گەشەی ئابووری جیهانی و پەیوەندییە بازرگانیەکانیش لاوازدەکات.


كارۆخ عوسمان: سێمالكا بەتامی Zeytin Dalı، پارتی بەكردار توركیایە. – WTARIKURD\nئۆپەراسیۆنی دوژمنكارانەی توركیا بۆسەر عەفرین لەژێر ناوی (Zeytin Dalı) بەڕێوە دەچێت. واتا (چڵە زەیتون). چڵە زەیتون كە مەنای ئاشتی دێت، كەچی دەوڵەتی توركیا شەڕانگێزی و قەتڵ و عامی گەلێكی چەوساوە ئەكات.\nئەردۆگان دەڵێت; ئێمە ئەچین بۆ عەفرین بۆئەوەی ئەو ناوچەیە پاك بكەینەوە لەتیرۆریستان، ئەچین تا ئاشتی بەرقەرار بكەین. بەڵام دوای 100 ساڵ، تازە ئاشتی بەرقەرارەو گەلان سەربەستن، لەوەتەی ئەوانەی ئەردۆگان بەتیرۆریست ناویان ئەبات عەفرین بەتایبەت و ڕۆژئاوا بەگشتی بەڕێوە ئەبەن. چڵە زەیتون بۆ ھەموو گەلانی دونیا ھێمای خۆشبەختی و ژیاندۆستی و ئاشتی و ئارامیە، لەبەدچارەیی (كورد) چڵە زەیتونیش بۆتە تەڵەی شەڕو كوشت و بڕ.\nلەعەفرین ھەزاران ھكتار زەوی داچێنراوە بە زەیتون، ئەو بەرھەمە زڕاعیە ھەر لە عەفرینەوە تا شاری ھاتای درێژبۆتەوە. كە بەدرێژایی نزیكەی 100 كیلۆمەترە. بەدرێژایی ئەو زەویانەش كە زەیتونیان لێ بەرھەم دەھێنرێت لەژێر زەمینەكەیدا زێڕی ڕەش (نەوت) ھەیە. كەوابێ ئۆپەراسیۆنی چڵە زەیتون لەپێناو ئاشتیدا درۆیەكەو نەوت لەپەنایدا كراوە بە ئامانج، چونكە خۆبەڕێوەبەرێتی ڕۆژئاوا كە كوردان تێیدا لەلوتكەدان ئامادە نەبوونە گەل بچەوسێننەوە لەپێناو بەرژەوەندی چەپەڵی داگیركەرانی دەوڵەتی تورك. خۆ ئەگەر سیاسەتی ڕۆژئاوا سەروەتی گەلی تەسلیم بە توركیا كردبایە ئێستا بەلای ئەردۆگانەوە باشترین ناوچەی ئاشتی پارێز خۆرئاوای كوردستان ئەبوو. بەڵام كە نەیانكرد، ئێستا خۆرئاوا تیرۆریستە. سەرەڕای ئەوەی كە دەوڵەتی توركیا ھەردەم كار بە میكانیزمی تیرۆر ئەكات بۆ زاڵبوون بەسەر دەوروبەریدا.\nتوركیا و ڕوسیا ڕێكەوتوون لەسەر ئەم ھێرشانە.\nڕوسیا ڕێگا بەتوركیا دەدات كانتۆنەكانی كوردی ھەڵوەشێنێ، لەبەرامبەردا توركیا ڕازی بەمانەوەی ڕژێمی ئەسەد دەبێت. ئەسەد ئیدلیبی بەلاوە گرنگترە لەعەفرین، بەڵام نەمانی حوكمی كوردی بۆ ھەردوو بەگرنگ دادەنرێت. دوای كۆتایھاتنی ئۆپەراسیۆنی (چڵە زەیتون) سوپای توركیا لەناو خاكی سوریا دەكشێتەوە.\nئەم پڕۆتۆكۆڵەش لەسەر ئەم بنەمایە كراوە.\nبەڵام ئایا ئەمریكا بێ ھەڵوێست و كپ و مات دەبێت لەبەرامبەر لێدان لەدەستكەوتەكانی؟ ئەمریكا جارێ بێ كردارە، بەڵام دەیەوێ قۆناغی دوای گواستنەوەی بنكەی (ئینجیرلیك) ئامادە بكات، كە تێكچوونی پەیوەندی نێوانیەتی لەگەڵ توركیا.\nتوركیا لەم قۆناغەدا دەستی بۆ ئەم ئۆپەراسیۆنە نەئەبرد ئەگەر گرفتی نێوخۆیی لەلایەك و بیرۆكەی گەیاندنی عەفرین بە دەریای ناوەڕاست لەلایەكیتر نەبوایە. جگە لەمانەش، ڕێكەوتنێكیتری توركیا لەگەڵ ھێزێكی كوردی ھەیە، كە بۆ پاڵپشتی لەسیاسەتی ئەردۆگان چەندین گروپی چەكداری دروستكردوە. ھێزی پێشمەرگەی ڕۆژو ئەنەكەسە بەشێكن لەو گروپانە.\nئێستا كە توركیا ھێرش دەكاتە سەر ڕۆژئاوا پارتی دیموكڕاتی كوردستان كە بەدۆستی ئەردۆگان ناسراوە، دەرووەكانی بەڕووی خەڵكی خۆرئاوا داخستووە. داخستنی سێمالكا ھێمایەكی ناشرینە كە بەنێوچەوانی حوكمڕانی باشوری كوردستانەوەیە. بۆیە ئەوە تەنھا ڕوسیا نیە بەڵكو بەشێكی كوردیش گڵۆپی سەوزیان بۆ توركیا ھەڵكرد بۆئەوەی گەلی كورد لە عەفرین بۆردومان بكات.\nعیماد عه‌لی: بۆچی شه‌ره‌كه‌ی عه‌فرین زۆر جیاوازه؟


ANF | دەوڵەتى تورک لە سەردەمی کۆرۆناشدا پشوویەک بە دوژمنایەتیکردنی کوردان نادات!\nدەوڵەتى تورک لە سەردەمی کۆرۆناشدا پشوویەک بە دوژمنایەتیکردنی کوردان نادات!\nلە کاتێکدا هەموو دونیا کار بۆ بەرەنگاربوونەوەى ڤایرۆسی کۆرۆنا دەکات دەسەڵاتى ئاکەپە – مەهەپە لە کوردستان دەستیان بە ئۆپراسیۆنی سەربازی کردووە و دەست دەگرن بەسەر شارەوانییەکانى هەدەپەدا و چالاکی و خۆپیشاندانیش قەدەغە دەکەن.\nپێنجشه‌ممه, 26 Mar 2020, 09:02\nڤایرۆسی کۆرۆناش بەشی ئەوە ناکات دەوڵەتى تورک پشوویەک بە دوژمنایەتیکردنی کورد بدات. هەر وەک سەرتاسەری جیهان لە باکووری کوردستانیش ژمارەیەکى زۆر لە کوردان بەپێی تواناییەکانى بەردەستیان لە هەوڵی بەرەنگاربوونەوەى ڤایرۆسی کۆرۆنادان.\nشارەوانییەکانى هەدەپە بۆ پێشگرتن لە بڵاوبوونەوەى ڤایرۆسی کۆرۆنا بێ پسانەوە شەو و رۆژ لە کاردان و حکومەتەکەى ئاکەپەش تاوەکو ئێستا لە شارەکانى باکووری کوردستان هیچ رێوشوێنێکى لە دژی ڤایرۆسی کۆرۆنا نەگرتوەتەبەر.\nبە تایبەتی سەدان پەنابەر کە لە ئێرانەوە چوونەتە وان و شارەکانی تری ناوچەکە هیچ پشکنینێکیان بۆ ناکرێت و بەوەش مەترسیی بڵاوبوونەوەى ڤایرۆسی کۆرۆنا زۆر زیادیکردووە. ئەو دۆخەش مەترسییەکى گەورەی بۆ سەر ژیانى خودی پەنابەرانیش دروستکردووە.\nئێستا رۆژەڤی هەموو دونیا ڤایرۆسی کۆرۆنایە، بەڵام دەوڵەتى تورک لەلایەک تەندروستیی گەلی پشتگوێخستووە و لەلایەک دەستگرتووە بەسەر شارەوانییەکانی ئێلح و ٨ شارەوانیی تری سەر بە هەدەپەدا. ئەو رژێمە بەوەش تێرناخوات و لە کوردستان چەند ناوچەیەکى تری بە ناوچەی قەدەغە کراو راگەیاند و دەستی بە ئۆپراسیۆنی سەربازی کرد و هاوکات هەموو چالاکی و خۆپیشاندانێکیشی قەدەغە کردووە.\nئاکەپە لە ٢٣ی ئادارەوە ١٦ گوند و لادێی بەدلیسی کردووە بە ناوچەی قەدەغەکراوە و هەموو جۆرە هاتوچۆیەکى تیایاندا قەدەغە کردوە و لەو گوندانەشدا دەستی بە ئۆپراسیۆنی سەربازی کردووە.\nقەدەغەکاریی ئەو رژێمە بەسەر شاری وان دا، کە لە ساڵی ٢٠١٦ەوە سەپێنراوە، لە سەردەمی بڵاوبوونەوەى ڤایرۆسی کۆرۆناشدا بەردەوامیی هەیە و جارێکیتر ئەو قەدەغەکارییە لە ٢٤ی ئادارەوە تاوەکو ٧ی نیسان درێژکرایەوە.\nلە جۆلەمێرگیش ماوەى ٢٥٠ رۆژە بە بەردەوامی قەدەغەى هاتوچۆ بەردەوامیی هەیە و تاوەکو ئێستاش هیچ ئاماژەیەک نییە بۆ لابردنی ئەو قەدەغەکارییەى بەسەر گەلدا سەپێنراوە.\nلە هەرێمی سەرحەد بۆ رووبەرووبوونەوەی ڤایرۆسی کۆرۆنا هیچ ئامادەکاریەک نەکراوە\nکۆمەڵەی مافی مرۆڤ: لە زیندانەکاندا ڕێوشوێنی پێویست نەگیراوەتەبەر\nلە حەفتانین سەربازێکی تورک کوژرا


:: AM:10:07:23/01/2020 \nله كوردستان به لێشاو كچ روویان له میدیا كردووه و به‌رده‌وام ده‌موچاوی تازه ده‌رده‌كه‌ون، به‌ڵام له سنووری پارێزگای دهۆك ژماره‌كه زۆر كه‌مه. دنیا رێكانی یه‌كێكه له‌و كچانه‌ی ڕاگه‌یاندنكاره و توانیویه‌تی چه‌ندان كاری جوان بكات. رێكانی /20 ساڵ/، قوتابییه و وه‌ك پێشكه‌شكار له ته‌له‌ڤزیۆنی ناوخۆیی شێلادزێ كار ده‌كات. له "وشه" باس له ژیان و ئه‌و ئاسته‌نگانه ده‌كات كه ده‌كه‌ونه به‌رده‌م كچ.\nچۆن هاتیته دنیای ڕاگه‌یاندن؟\nكاری راگه‌یاندن خولیا و ئاواتی منداڵیم بوو، به‌ڵام له ساڵی 2017 ده‌ستم پێ كرد، ویستم سه‌ره‌تا له كه‌ناڵێكی ناوخۆ كار بكه‌م، چونكه گرنگه بۆ ڕاگه‌یاندنكار به تایبه‌تی كچ توانا و شاره‌زایی خۆیان له كه‌ناڵێكی لۆكاڵی تاقی بكه‌نه‌وه تا كاتێك ده‌چنه كه‌ناڵێكی ئاسمانی، تووشی هیچ كێشه و گرفت نه‌بن.\nپێم وایه كه‌ناڵه لۆكاڵییه‌كان ناوه‌ندێكی زۆر گرنگی پێگه‌یاندنی راگه‌یاندنكار و ئه‌و كه‌سانه‌ن كه ده‌یانه‌وێ خۆیان پێ بگه‌یه‌نن. بۆ ئه‌وه‌ش چه‌ند كه‌ناڵێكی لۆكاڵی له شێلادزێ و ده‌ڤه‌ری ئامێدی هه‌ن و بوار بۆ كچ و كوڕانی ناوچه‌كه كراوه‌ته‌وه تا بێنه پێشه‌وه و خۆیان پێ بگه‌یه‌نن، منیش ئێسته له كه‌ناڵێكی لۆكاڵی كار ده‌كه‌م.\nبه‌مدواییه زۆر كچ هاتوونه‌ته ناو ڕاگه‌یاندن، ئه‌مه چۆن ده‌بینی؟\nراگه‌یاندن بۆ هه‌ردوو ره‌گه‌ز زۆر گرنگه، به‌بێ یه‌كێك له‌و ره‌گه‌زانه كه‌موكوڕی له ڕاگه‌یاندن و كه‌ناڵه‌كاندا دروست ده‌بێت، وێڕای ئه‌وه وه‌ك پێویست كچ له ڕاگه‌یاندنی كوردی نابینرێن، به‌ڵام توانیویانه له‌و بواره‌دا خزمه‌ت به كۆمه‌ڵگه بكه‌ن، پێویسته زیاتر بوار بۆ كچ بكرێته‌وه تا ئه‌وانیش بتوانن بێنه پێشه‌وه. سوپاسی دایك و باوكی خۆم ده‌كه‌م كه زۆر هاوكاریم ده‌كه‌ن تا بچمه پێشه‌وه.\nئایا جوانی بۆ راگه‌یاندنكار گرنگه؟\nجوانی یه‌كێكه له خاڵه گرنگه‌كانی ڕاگه‌یاندنكار به تایبه‌تی بۆ كچ، به‌ڵام خاڵی كۆتا و یه‌كلاكه‌ره‌وه نییه، چونكه ئه‌وه‌ی له جوانی گرنگتره، شاره‌زایی و لێهاتووییه.\nئه‌م بابه‌ته 2329 جار خوێنراوه‌ته‌وه


جیهادییەک لە نەرویژ دادگایی دەکرێت\nی مانگی چوار ١٢, ٢٠٢١\nکابرایەک لە نەرویژ گوناهبارکراوە بە تاوانی وەک دەگوترێت ئەو ڕۆڵەی هەیبووە لە پیلانگێڕان بۆ 3 هێرشی توندڕەوانە لە دانیمارک و لەندەن و هەروەهاش بە بڵاوکردنەوەی پڕوپاگەندەکردن بۆ ڕێکخراوی دەوڵەتی ئیسلامی لەسەر تۆڕەکانی ئینتەرنێت.\nدەسەڵاتداران ناوی گوناهبارکراوەکەیان ئاشکرا نەکردووە و لەوبڕوایەدان ئەم کەسە تەمەن 24 ساڵە هەوڵی هێرشکردنی دابێتە سەر کڵێسایەک لە بەریتانیا وەک دەڵێن دەشێت کڵێسای سانت پاوڵ بووبێت لە شاری لەندەن، کە پۆلیسی بەریتانیایی شکستیان بەو پیلانە هێنا.\nئەم پیاوە گوناهبارکراوە وەک دەگوترێت پیلانی هەبووە بۆ هێرشێک یان زیاتریش لە دانیمارک لە مانگی 3 و 4ی ساڵی 2019دا، ئەم پیلانەش بە هاوکاری بووە لەگەڵ بەلانیکەم یەک هاوڵاتی دانیمارکیدا وەک گیر ئیڤانگەر، دادپارێز بە کەناڵی ئێن ئاڕ کەی ڕاگەیاندووە. بڕواش وەهایە کە ڕێگە لەو هێرشانەش گیرابن.\nئەم کابرایە کە خۆی بەبێتاوان ناودێر دەکات، ئەگەر بێتوو بە گوناهبار دانرا لە دادگادا ئەوا سزای تا 21 ساڵ زیندانیکردنی دەدرێت بەسەردا. وەهاش بڕیارە ڕۆژی 18ی مانگی 5 دادگاییکردنەکەی لە شاری ئۆسلۆ دەستپێبکات.\nکەناڵی ئێن ئاڕ کەی، لە زاری ئیڤانگەرەوە دەڵێت " ئەم کابرایە دەستی لەگەڵ داعشدا تێکەڵە و بابەتی توندڕەویی و توندوتیژئامێز و بابەتی تێکەڵکراو بە ئاینی بڵاوکردۆتەوە لە تۆڕەکانی ئینتەرنێتدا."\nئەم گوناهبارکراوە لە نەرویژ، سەرپەرشتیاری ژمارەیەک گروپ بووە لە تۆڕەکانی سۆشیال میدیادا و هەندێکیان هەر خۆی دروستی کردوون، وەک دادپارێز ئاماژەی پێکردووە و دەشڵێت "وەهای دادەنێت کە بەشدارێکی سەرەکییە بە ڕێژەی جیاواز لە هەر یەکێک لەو گروپانەدا."\nکەناڵی ئێن ئاڕ کەی دەڵێت بۆ ماوەیەکە ئەو کابرایە لە گرتوخانە هێڵدراوەتەوە.\nتا ئێستا نەزانراوە ئەم دۆسێیە پەیوەندی هەیە بە دۆسێی سزادانی سەفییە شێخ لە لەندەن، ئەو ژنەی ئاینی خۆی گۆڕی بۆ ئیسلام. سەفییە سزای زیندانیکردنی هەتاهەتایی دراوە بەسەردا بە تاوانی پیلانگێران بۆ تەقاندنەوەی کڵێسای سانت پاوڵ یان ئوتیلێکی نزیک لەو کڵێسایە و یانیش شەمەندەفەرێکی ژێر زەوی، لەڕێی هێرشیکی خۆکوژییەوە.\nهاوکاتی دادگاییکردنەکەی، سەفییە کە ناوی میشێل ڕامسدن بووە، پێشتردانیناوە بەوەی لایەنگری دەوڵەتی ئیسلامییە و نکوڵی لەو تاوانانەش نەکردووە کە ڕووبەڕووی کراونەتەوە لەسەر هێرشی تێرۆرکاری.


هێزەکانی عێراق دەوری دوو سەرکردەی داعشیان داوە کە پێشتر لەکاتی هەڵکوتانەسەرێكدا دەستگیریان کردبوون نزیك بە سنووری سوریا لە 19 نیسان. [خاوەنی وێنە: پۆلیسی ئەنبار]\nوریایی زیاتر لە ناوچەكانی پارێزگاکانی ئەنبار و نەینەوای هاوسنووری سوریا وایکردووە هێزە عێراقیەکان پاشماوەکانی رێکخراوی "دەوڵەتی ئیسلامی" (داعش) ده‌ستگیربكه‌ن یان بکوژن و رێبگرن به هەوڵەکانی دزەکردن له سنووره‌كه‌وه، بەرپرسانی عێراقی وتیان.\nلەکاتی بەسەردادانێکدا له کۆتایی نیساندا بۆ سەر ناوچەی جەزیرە و قەزای بەعاج له باشوری خۆرئاوای موسڵ و گوندەکانی هاوسنووری سوریا، فەرماندەیی ئۆپەراسیۆنەکانی نەینەوا 21 ئەندامی داعشیان دەستگیرکرد.\nفەرماندەییەکە لە 24 نیسان رایگەیاند كه لەنێویاندا دوو سەرکردەی سوریی داعش هەبوون.\nهێزەکانی عێراق دوو حەشارگەی چەکیشیان دۆزییەوە و دەستیانگرت بەسەر لیستێك ناوی ئەفسەری ئەمنیدا کە کرابوونە ئامانجی تیرۆرکردن.\nهێزەکانی عێراق بەدرێژایی سنووری وڵات لەگەڵ سوریا وەستاون لە 25 نیسان. [خاوەنی وێنە: وەزارەتی بەرگری عێراق]\nشه‌نوكه‌وكردنه‌كه دوای ئەوە هات كه بەرپرسانی ناوچەکە زانیارییان دابه‌ده‌سته‌وه ده‌رباره‌ی چالاکی داعش لە ناوچە دووردەستەکانی خۆرئاوای نەینەوا.\nئەندامی لیژنەی ئەمنی له ئەنجومەنی پارێزگای نەینەوا، بنیان جەربا وتی: "ئەم پاشماوانە بەمدواییانە چالاك بوون و لەپشت دزەکردنە ئەمنیەکانەوە بوون، لەنێویاندا بۆمبارانکردن و سوتاندنی خانوەکانی بەعاج."\nوتی فەرماندەیی ئۆپەراسیۆنەکانی نەینەوا بەڵێنی داوە هەر کەسێك "بەرپرسیار رابگرێت کە هەوڵی یارمەتیدانی ئەندامانی داعش بدات یان رێگه خۆشبكات بۆ جوڵە و چالاکیەکانیان".\nجەربا وتی: "هێزە ئەمنیەکان بەردەوامن لە هەوڵەکانیان بە ئاستێکی باڵای توانست و کاریگەرییەوە." ئاماژەشی كرد بە دەستگیرکردنەکانی نیسان.\nوتیشی هێزەکانی عێراق ئامادەن بۆ بەرپەچدانەوەی هەر هەوڵێك هەڕەشە لە ئاسایش بکات و ئاماژەیکرد بەوەی چاودێریی ئاسمانی بەسەر ناوچە سووریەکانەوە هەیە.\nوتی لەگەڵئەوەشدا هەنگاوی بەهێزتر پێویستە بۆ پتەوکردنی بەشی نەینەوا لە سنووره‌كه لەگەڵ سوریا.\nهه‌روه‌ها وتی: "پێویستمان بە تەکنەلۆژیای چاودێری و شوێنپێهەڵگرتنی زیاترە، لەگەڵ جێگیرکردنی یەکەی زیاتر بۆ پشتیوانیكردنی ئەو هێزانەی جێگیرن لەوێ و پتەوکردنی بازگە ئەمنیەکان بۆ بەتەواوی بنەبڕکردنی دزەکردن لەلایەن تیرۆریستانەوە."\nئاسایشی سنوور لە ئەنبار\nهاوکات لە پارێزگای ئەنبار، ئۆپەراسیۆنی شه‌نوكه‌وكردن بەردەوامە لە ناوچە سنووریەکان بۆ گەڕان بەدوای پاشماوەکانی داعشدا کە خۆیان لە قوڵایی بیاباندا شاردۆتەوە.\nهێزە هاوبەشەکانی عێراق، بە پشتیوانی فڕۆکە جەنگیەکانی هاوپەیمانی نێودەوڵەتی، شه‌نوكه‌وكردنی 230 کیلۆمەتر خاکیان تەواوکرد بەدرێژایی سنووری سوریالە هەفتەی رابردوودا، بەگوێرەی فەرماندەیی ئۆپەراسیۆنە هاوبەشەکان.\nلەکاتی ئۆپەراسیۆنەکەدا دوانزە تونێلی ژێرزەمینی و حەشارگە و سێ جبەخانە دۆزرانەوە و سێ گومانلێکراو دەستگیرکران.\nوتەبێژی ئەنجومەنی پارێزگای ئەنبار عه‌ید عەماش بە دیارونای وت هێزە ئەمنیەکان زنجیرەیەك ئۆپەراسیۆنیشیان ئەنجامداوە لە ناوچە سنورییەکان لە ناوەندی نیساندا، "کە بوونە هۆی تێکشکاندنی پێنج ئۆتۆمبیل کە تیرۆریستیان لەنێودا بوو لە بیابانی خۆرئاوای ئەنبار".\nوتی ئەو هێزە عێراقیانەی لەسەر سنوور جێگیرکراون بریتین له فیرقەی 8ی سوپا، فەرماندەیی ئۆپەراسیۆنەکانی ئەنبار، فەرماندەیی ئۆپەراسیۆنەکانی جەزیرە، هێزی تەکتیکی پۆلیسی پارێزگا، هێزەکانی حەشدی خێڵەکی و پاسەوانی سنوور.\nعەماش وتی: "سنوور لەلایەن هەموو ئەم هێزانەوە پارێزراوە." ئاماژەیکرد بەوەش كه بوون و وریاییان "ناوچە سنورییەکانی پارێزراوتر کردووە و دۆخەکەیان سەقامگیرتر و کۆنترۆڵکراو کردووە".\nوتیشی سەرەڕای جێگیرکردنی هێزی ئەمنی، هێڵی سنووری پارێزراویشە بە کامێرای چاودێری، تەلی دڕکاوی، بازگەی چاودێری، بازگەی پاسەوانی و دەوریەی ئەمنی.\nکەمبوونەوەی چالاکی داعش\nپاسەوانێكی عێراقی، فالح عیساوی کە ئەندامی لیژنەی ئاسایش و بەرگرییە وتی: "چالاکی پاشماوەکانی [داعش] لە ناوچە بیابانیەکانی هاوسێی سوریا روو لە کەمبونەوەیە."\nبە دیارونای وت هێزە هاوبەشەکان هێڵی سنووریان پاراستووە بە پشتیوانی فڕۆکە جەنگیەکانی هاوپەیمانی نێودەوڵەتی و ئەندامانی "چیتر بوونێکی ئەوتۆیان لە بیابان نیە".\nوتی ئۆپەراسیۆنە ئەمنیەکان لەکاتی خۆیدا ئۆپەراسیۆنەکان ئەنجامدەدەن بە تەرکیز کردنە سەر ناوچەکانی حوسەینیات و عامج و موعه‌یشر.\nپۆلیسی ئەنبار لە 12 نیسان ناوی سێ خۆکوژی داعشی بڵاوکردەوە کە لە ئۆپەراسیۆنێکی ئەمدواییەدا کوژران لە حوسەینیات: ئەبو مستەفا حەیالی، ئەبو هاجه‌ر سنجاری و ئەبو بەشیر محەمەدی.\nوتی لەکاتی هەمان ئۆپەراسیۆندا دوو "تیرۆریستی مەترسیدار" دەستگیرکران کە داواکراوبوون لە دادگا، بەناوەکانی ریاز کامل شەتران مەرعاوی (رەبادی) و عەبدولسەلام محەمەد موسەلیم کەربولی، لەگەڵ هەندێك گومانلێکراوی دیکە.\nعیساوی وتیشی بەهۆی هەنگاوی ئەمنی کاریگەرەوە "ئەو مەترسیەی پاشماوەکانی داعش هەیانبوو دوورخراوەتەوە لە شارەکان".\nیەکەی پێویست بەدرێژایی سنووری سوریا جێگیرکراون و درۆنەکان بەردەوام دەوریە ئه‌نجامده‌ده‌ن لە ناوچەکە.\nهێزەکانی عێراق 2 کەمپی داعش لە بیابانی ئەنبار تێکدەشکێنن\nهێرشەکە بەشێك بوو لە ئۆپەراسیۆنێکی ئەمنیی بەردەوام بۆ پاککردنەوەی بیابانی خۆرئاوای ئەنبار لە پاشماوەکانی داعش.


ورده‌کارییه‌کانی سه‌رکه‌وتنی به‌ره‌ی ره‌نج له هه‌ڵبژاردنه‌کانی 12 حوزێران | مەسعوود مەناف|Masoud Manaf\nماڵه‌وه > Comment\t> ورده‌کارییه‌کانی سه‌رکه‌وتنی به‌ره‌ی ره‌نج له هه‌ڵبژاردنه‌کانی 12 حوزێران\nورده‌کارییه‌کانی سه‌رکه‌وتنی به‌ره‌ی ره‌نج له هه‌ڵبژاردنه‌کانی 12 حوزێران\n16 ته‌مموز 2013 Rojpress\tلێدوانێک بنووسە Go to comments\nلە هەڵبژاردنی ١٢ حوزەیران دا هێزە دیموکراتیەکانی تورکیا سەرکەوتنێکی پڕبایەخیان بەدەست هێنا ، جاری یەکەم هێزە سیاسیەکانی دیموکراتی کورد و، بزوتنەوە سۆسیالیستەکانی تورکیا ، مۆری خۆیان لەو سەرکەوتنە مێژووییە دا ، بەرەی نەتەوەی دیموکراتی ٣٦ پەرلەمانتاری رەوانەی پەرلەمان کرد و ، بەو سەرکەوتنە لە پرۆسەی دەستوری بنەرەتی نوێ دا ، رۆلێکی کلیلی بینی.\nپاڵێوراوانی بەرەکە لەئامەد ، شیرناخ ، ئەلیح واتە باتمان و ، وان هێزی خۆی زۆر زیاتر کردووە ، دەنگی زیاتری بەدەست هێناوە ، بەرەی رەنج لەئامەدیش نزیکەی نیو ملیۆن دەنگی وەرگرتووە و ، ٦ پاڵێوراوی خۆی رەوانەی پەرمان کرد. لە وان لە ٤ پالێوراو هەر چواریان لە جولەمیرگ ، ستەمبول ، مێردین وشیرناخ لە سێ پالێوراوی دەستنێشان کراو هەرسێیانیان مافی پەرلەمانتاریان بەدەست هێنا. بەتایبەتی لەمێردین لە سەدا ٦١ ی دەنگەکانیان بەدەست هێنا و ، ئەوەش بووە نیشانەی سەرکەوتنێکی مەزن. بەرەی رەنج لە روحا لە دوو پالێوراو هەردووکیانی ناردە پەرلەمان دەڤەرەکانی کە ئاکەپە پاشەکشەی کردووەئامانەن: پالێوراوی بەرەی رەنج لە ئامەد رێژەی دەنگەکانی لەسەدا ٤٧ ەوە بۆ لەسەدا ٦٢ بەرزکردەو و شەش پەرلەمانتاری رەوانەی پەرلەمان کرد.\nرێژەی دەنگەکانی ئاکەپە لەئامەد لە سەدا ٨ کەم بۆوە\nبەرەی رەنج لە باتمان رێژەی دەنگەکانی لەسەدا ٣٩ بۆ لەسەدا ٥١ بەرزکردەوە ، رێژەی دەنگەکانی ئاکەپەش لەسەدا ١٠ دابەزی. لەشێرناخ رێژەی دەنگەکانی ئاکەپە لەسەدا شەش کەم بۆوە ، رێژەی دەنگەکانی بەرەی رەنج لەسەدا ٢١ بۆ لەسەدا ٧٣ بەرز بۆوە. بەرەکە بەرزترین رێژەی دەنگی لەجولەمێرگ بەدەست هێنا کە لەسەدا ٨٠ یە.\n، ئاکەپەش دەنگەکانی لە سەدا ١٧ بۆ ١٦ دابەزی. ئاکەپە زیاتر لە شاری وان پاشەکشەیکردووە ، پاڵێوراوی بەرەی رەنج لە شاری وان نیوەی دەنگەکانی شارەکەی بەدەستهێناوە و ، رێژەی دەنگەکانی لەسەدا ١٦ زیاد کردووە ، رێژەی دەنگەکانی ئاکەپە لەوێ لەسەدا ١٣ کەمی کردووە.\nبەرەی رەنج لە بەدلیس رێژەی دەنگەکانی لەسەدا ٢٢ بۆ لەسەدا ٤٠ بەرز کردۆتەوە ، بەپێی رێژەی هەڵبژاردنی سالی ٢٠٠٧ رێژەی دەنگەکانی ئاکەپە لەسەدا ٨ کەم بۆتەوە. لە چەولیک رێژەی دەنگەکانی بەرەی رەنج لەسەدا ١٤ بۆ لەسەدا ٢٤ بەرز بۆتەوە ، دەنگەکانی ئاکەپە لەوێ بۆ لەسەدا ٦٧ کەم بۆتەوە.\nلەئاگری دەنگەکانی بەرەی رەنج لەسەدا ٢٤ بۆ لەسەدا ٤٣ بەرز بۆتەوە و ئاکەپە لە سەدا ١٦ پاشەکشەی کردووە. بەرەی رەنج لە شارەکانی قەرس ، ئەرزروم و ئەردەخانیش رێژەی دەنگەکانی زیاد کردووە و ، ئاکەپەش رێژەی دەنگەکانی کەم بۆتەوە. دەنگی کورد لە سەدا ١٦ بۆ لەسەدا ١٩ لەو شارانە بەرز بۆتەوە ، لەئەردەخانە ل ەسەدا ٩ بۆ ١٣ ، لە ئەرزروم لەسەدا ٥ بۆ لەسەدا ٨ بەرزبۆتەوە.\nلە ستەمبول و شارەکانی تری تورکیاش بەرەی رەنج پێشکەتنێکی بەهیزی بەدەست هێنا.\nهەڵبژارنی گشتی ١٢ حوزەیران رێ و ئەلتەرناتیڤێکی نوێی هێنا ئاراوە ، ئەو رێ و ئەلتەرناتیڤە هاوپەیمانی نەتەوەی دیموکراتی هێنا مەیدان و ، لە چارسەری پرسی کورد دا رۆلێکی چارەنوسساز دەبینێ ، لەم هەلبژااردنەدا ئاکەپە ٣٢٦ کورسی ، جەهەپە ١٣٥ کورسی ، مەهەپە ٥٣ کورسی و، بەرەی رەنج ئازادی و دیموکراسی ٣٦ کورسی پەرلەمانی بەدەست هێنا.\nرێژەی دەنگەکانی بەرەی رەنج بەپێ شار و ، پەرلەمانتارانیان وەهان:\nئامەد % ٦٢ خال ٨\nمەمەد خەتیب دیجلە\nمێردین : % ٥٢ خاڵ ٢\nشیرناخ : % ٧٣ خاڵ ٢\nفەیسەل ساری یڵدز\nڕوحا : % ٢٦ خاڵ ٤\nرێژەی دەنگەکانی لەسەدا ٥١ خاڵ ٨٤\nڕیژەی دەنگەکانی لەسەدا ٢٣ خاڵ ٨٧\nرێژەی دەنگەکانی لەسەدا ٤٢ خاڵ ٦٧\nڕیژەی دەنگەکانی لەسەدا ١٠ خال ٥\nرێژەی دەنگەکان لەسەدا ٧ خاڵ ٧٧\nڕێژەی دەنگەکانی لەسەدا ٥ خاڵ ٣١\nسڕی سورەیا ئوندەر\nعبدوڵا لەوەند توزەل\nرێژەی دەنگەکان لەسەدا ٤٩ خاڵ ٥١\nڕێژەی دەنگەکانی لەسەدا ٨٠ خاڵ ٣١\nرێژەی دەنگەکانی لەسەدا ٣٠ خاڵ ٤٩\nرێژەی دەنگەکان لەسەدا ١٩ خاڵ ٢٩\nرێژەی دەنگەکان لەسەدا ٤٣ خال ٥٦\nرێژەی دەنگەکان لەسەدا ٤٤ خاڵ ٣٥\nرێژەی دەنگەکان لەسەد ٤٠ خاڵ ٣٣\nحسامەدین زەندەرلی ئۆغلو\nلە هەلبژاردنی ١٢ حوزەیران دا پاڵێوراوی بلۆک زیاترین دەنگی لە شارکانی جولەمیرگ ، شیرناخ ، ئامەد ، مێردین ، باتمان ، موش و وان بەدەست هێناوە.\nلەم شارانەش بۆ جاری یەکەم پەرلەمانتار رەوانەی پەرلەمان کران قەرس ، ئەدەنە ، میرسین و چەولیک’\nلەم شارانەش ئەو ئامانجانەی دانرابوون هەمووی پێک هاتن:\nئامەد ، وان ، ستەمبول ، شیرناخ ، جولـەمێرگ و مێردین.\nبەرەی رەنج ئازادی و دیموکراسی لە شارەکانی کوردستان و تورکیا رێژەی دەنگەکانی زیاتر کردووە. ئەوانیش شارەکانی ئزمیر ، ستەمبول ، سەمسور ، ئەرزروم و مانیسان.\nبەرەی رەنج لە هەلبژارنەکانی ٢٠٠٧ دا لەسەدا لە دیلۆک ٢٠ هەزار و ٢١٠ دەنگی بەدەستهێنا لەم هەڵبژاردنەدا ٤٢ هەزار و ، ٦٧٠ دەنگی بەدەست هێنا.\nبەهۆی بەربەستی نادادانەی هەلبژاردن ئاکن بیرداڵ نەیتوانی لە دیلۆکەوە دەنگی پیویست بینێ.\nهەندێ زانیاری تری دەربارەی هەڵبژاردنی ١٢ حوزەیران وەهان:\nلیجە لە ئامەد زیاترین دەنگی داوە بە بەرەی رەنج و لە سەرتاسەری تورکیا دا ژمارەی پیوانەیی شکاندووە کە لەسەدا ٩٠ .\nپالێوراوێکی لەسەر ئاستی تورکیا زیاترین دەنگی بەدەست هێنابێ پالێورای هەرێمی سێیەمی ستەمبول لەوەند توزەلە کە ١٣٧ هەزار و ٦٦٠ دەنگی بەدەست هێنا.\nبەرەی رەنج ١٤ کورسی ئاکەپە کە لە هەلبژاردنی رابردووە وەرگری کردوە لێی سەندووە.\nئەگەر بەربەستی لەسەدا ١٠ هەڵبژاردن نەبوایە ، ئەوە بەرەی رەنج زیاتر لە ٥٠ پەرلەمانتاری رەوانەی پەرلەمان دەکرد.\nبەرەی رەنج تەنیا لە شاری دەرسیم پاشەکشەی کردووە و لەسەدا ١١ ی دەنگەکانی لە دەستدا.\n:هاوپۆله‌کانComment تاگەکان: هەڵبژاردن, بەدەپە\nتەرمی کاسپکارێکی کوژراویان بە ١٥ میلیۆن تمەن رادەستی بنەماڵەکەی کردەوە سەردەشت؛ کوژران و برینداربوونی دوو کاسپکارانی تری کورد


عێراقیەکان 14 ئازار له پردێکی پۆڵایین دەپەڕنەوە لە موسڵ دوای بنیاتنانەوەی. [خاوەنی وێنە: دەزگای کۆمەکی دارایی بۆ بنیاتنانەوەی ئه‌و ناوچانه‌ی بەر ئۆپەراسیۆنی تیرۆریستی کەوتوون]\nبەرپرسێك لە دەزگای کۆمەکی دارایی بنیاتنانەوەی نیشتمانی وتی حکومەتی عێراقی سەدان پرۆژەی چاکردنەوە و بنیاتنانەوەی لە سێکتەرەکانی خزمەتگوازاریدا دەستپێکردووە لەشارە رزگارکراوه‌كان لەده‌ست "رێکخراوی دەوڵەتی ئیسلامی لە عێراق و شام" (داعش).\nپرۆژەکان لەلایەن حکومەتی عێراقییەوە خەرجییان بۆ دابینکراوە، لەکاتێکدا چاوەڕێی ئەو هاوکارییە داراییە نێودەوڵەتییەن کە بەڵێندرابوو بدرێنلە کۆنفرانسی نێودەوڵەتی کوەیتدا بۆ بنیاتنانەوەی عێراق و بڕیارە لە مانگی شوباتدا بگەن.\nکۆمەكبەخشەکان بەڵێنیاندا 30 ملیار دۆلار بدەنە عێراق وەك هاوکاری بۆ 200 پرۆژەی بنیاتنانەوە.\nسەرۆکی دەزگای كۆمه‌كی دارایی بۆ بنیاتنانەوەی ئه‌و ناوچانه‌ی بەر ئۆپەراسیۆنی تیرۆریستی کەوتوون، مستەفا هیتی، وتی زیاتر لە 500 پرۆژە لەو 722 پرۆژەیەی بنیاتنانەوە کە پلانیان بۆ دانرابوو ئەنجامبدرێن لە چەند سێکتەرێکدا جێبەجێکراون لە شارەکاندا.\nشەقامێكی فەلوجە قیرتاودەکرێته‌وه كه لەكاتی شەڕەکانی دەرکردنی داعشدا زیانی به‌ركه‌وتبوو. [خاوەنی وێنە: ئیداری شارۆچکەی فەلوجە]\nبە دیارونای وت: "پارەی دیاریکراو لە بودجەی نیشتمانییەوە بۆ خەرجی ئه‌م پۆرژانه" كه زۆربەشیان "به‌تایبه‌تی سەرنجیان لەسەر گێڕانەوەی ئاوی خواردن بوو بۆ ئەو شارانەی بەر کاریگەری کردەوە تیرۆریستیەکان کەوتوون".\nپرۆژەکان بنیاتنانی 53 قوتابخانەیان لەخۆگرتبوو لە نەینەوا و ئەنبار و بوژانەوەی 42 بینای زانکۆی موسڵ و چاکردنەوە و شۆستەلێدانی 300 کیلۆمەتر لەو شەقامانەی لە شەڕی دەرپەڕاندنی داعشدا تێکدرابوون.\nهیتی وتی زیاتر لەوەش ژمارەیەك لە بنکەکانی کارەبا گۆڕاون و پرۆژەی دیکەش لە بواره ئەمنی و تەندروستییەکاندا جێبەجێکراون.\nوتی: "بوژانەوەی بەنداوەکانی ره‌مادی و نازم ویرار لە ئەنبار گرنگترین پرۆژەکان بوون، چونکە ئاوی ئاودێری دابیندەکەن بۆ نزیکەی 15 ملیۆن کەس."\nوتیشی بەنداوەکان پشتگیری خەل و خەرمان دەکەن لەگەڵ ئه‌و پرۆژانه‌ی دیکە كه پەیوەندیان بە گەشەسەندنی وزە و ئابوورییەوە هەیە.\nناوبراو وتی عێراق چاوەڕێی ئەو هاوکارییە داراییانەیەی کۆنفرانسەکەی کوەیتە، چونکە ئەوانە هەوڵەکانی بنیاتنانەوە خێراتردەکەن و "هاوکاردەبن بۆئەوەی باری ئەرکە ئابووریەکان لەسەر شانی وڵات سووكبکەن".\nبوژانەوەی ئابوریی عێراق\nوتەبێژی وەزارەتی پلاندانان عەبدول زەهرا هینداوی بە دیارونای وت حکومەتی عێراق لیژنەیەکی پێكهێناوه بۆ "دڵنیابوونەوە لەوەی بەڵێنەکانی هاوکارییە داراییەکان جێبەجێبکرێن".\nوتی: "لە کۆنفرانسەکەی [کوەیت] زیاتر لە 200 هەلی وەبەرهێنانمان پێشکەشکرد لەسەر دیدێكی نیشتمانی."\nوتیشی مەبەست لێی هاندانی وەبەرهێنانە لە عێراق لەبری ئەوەی وڵات قەرزبکات و ئەرکی سەر شانی گرانتربێت، لەکاتێکدا کار لەسەر بنیاتنان دەکات.\nهه‌روه‌ها وتی: "داوای وەبەرهێنانمان کرد و بەڵێنماندا کارئاسانی بۆ وەبەرهێنەران بکەین بۆئەوەی بە ئازادی و ئارامی کار بکەن . کاردەکەین لەڕێی لیژنەکەی حکومەتەوە بۆئەوەی پێشکەوتن هەبێت و هانی کۆمەکبەخشان بدرێت بەڵێنەکان جێبەجێبکەن."\nهینداوی وتی عێراق پلانێکی دوو قۆناغیی بۆ بنیاتنانەوە هەبوو کە سەرەتای ئەمساڵ دەستیپێکرد و تا 2020 بەردەوامدەبێت و ئاماژەی بۆ ئەوەش کرد كه سەرنجی پلانەکە لەسەر ئۆپەراسیۆنەکانی بەرقەرابوونی ئارامییە لە شارە رزگارکراوەکاندا.\nوتی قۆناغی دووەم، کە پێشبینیدەکرێت لەکۆتایی 2027 تەواوببێت، جێبەجێکردنی پرۆژە ستراتیژییەکان لەخۆدەگرێت پەیوەند بە کشتوكاڵ و پیشەسازی و شەقام و پردەکان.\nناوبراو وتی هەندێك لەو پرۆژانە، وەك چاکردنەوەی فڕۆکەخانەی موسڵ، دەستیانپێکردووە.\nئابوریناس مەجید سواری بە دیارونای وت: "وەبەرهێنان باشترین رێگایە بۆ خێراکردنی هەنگاوەکانی بنیاتنانەوە و گەشەسەندن، بەتایبەتی لە ناوچە رزگارکراوەکاندا."\nوتی بەگوێرەی پێشبینیەکانی حکومەت، تێکڕای 88 ملیار دۆلار پێویستە بۆ بنیاتنانەوە، "ئەوەش بڕێکی زۆرە".\nوتیشی عێراق ناتوانێت بەتەنیا ئەو پارەیە دابینکات، ئەمەش مانای ئەوەیە "بژاردەیەکمان نیە جگە لە گه‌ڕان به‌دوای وەبەرهێناندا و ئەمەش پێویستی بە پرۆسەیەکی شەفاف هەیە کە تێیدا جێگای گەندەڵی و بیرۆکراسی 'بێئەندازە' نەبێتەوە".\nسواری وتی بەڕێوبەرایەتیکردنێكی زۆر باش پێویستە، لەگەڵ پلان بۆ هێنانه‌كایه‌ی کەشێكی لەبار بۆ سەرمایەی وەبەرهێنان.\nئێوه باسی چ ئاوه‌دانكردنه‌وه‌یه‌ك ده‌كه‌ن؟ ئه‌م بڕه پاره‌یه به‌سه بۆ بونیادنانی ده‌وڵه‌ته‌كی نوێ؛ 30 ملیار دۆلار و پێنج پرد له موسڵ، هه‌رچه‌نده زیاتر له دوو ملیۆن خه‌ڵك له‌وێ ده‌ژین. هه‌ر مه‌زه‌نه‌بكه شارێك به‌و ژماره گه‌وره‌یه‌ی دانیشتوانه‌وه هیچ پردێكی تیانه‌بێت. درۆكردن به‌سه؛ هه‌موو ئه‌و پاره‌یه به با چووه.\nبراكه‌م، هه‌ندێك ناوچه هه‌ن دانیشتوانه‌كه‌ی بۆ زیاتر له چوار ساڵه ئاواره‌بوون و له‌وكاته‌وه ماڵه‌كانیان نه‌بینیوه‌ته‌وه.\nعێراق پلانی بنیاتنانەوەی موسڵی دوای-داعش دادەنێت\nهەوڵە نەتەوەیی و نێودەوڵەتییەکان بۆ هێشتنەوەی سەقامگیریی لە شارەکەدا دەبێت پتەوبکرێت تا بتوانرێت بنیاتنانەوەی بەگەڕبخرێت، بەرپرسانی عێراق دەڵێن.


كوردیو 27/03/2018 - 18:58 دیدارو چاوپێكەوتن\nجۆن پۆڵتۆن ڕاوێژكاری نوێی سەرۆكی ئەمریكا بۆ كاروباری ئاسایشی نەتەوەیی ، كە بریارە لە 9ی نیسانی 2018دا پۆستەكە وەربگرێت ، بەوە ناسراوە كە هاوڕێی نزیكی ئیسرائیڵە و هەڵوێستەكانی زۆر توندە بەرامبەر بە ڕۆژهەڵاتی ناوەراست ، و ئێران و كۆریای باكور .\nڕۆژنامەی "واشنتۆن پۆست"ی ئەمریكی دەڵێت: "دامەزراندنی پۆلتۆن بە ڕاوێژكاری ئاسایشی نەتەوەیی ، گۆڕانكاری ڕیشەیی دروست دەكات لە نزیكبونەوەی ئیدارەی ئەمریكا لەسەر كێشەكانی جیهان و بەدەمەوە چونی خێرا بۆ چارەسەر كردنیان" .\nبەپێی قسەی ڕۆژنامەكە دێموكراتەكان و هەندێك لە كۆماریەكانیش دودڵن لە هەڵوێستە توندەكانی پۆڵتن دەكرێت "كێشە و ململانێی نێودەوڵەتی زیاتر و توندتر بكات" .\n"كریستۆڤەر كۆنز" سیناتۆری دیموكراتەكان دەڵێت: "هەڵوێستی پۆڵتۆن دەربارەی ئێران و كۆریای باكور ، لە باشترین حاڵەتدا دوژمنایەتییەكی تاك لایەنەیە ، و مەترسیدارترین حاڵەتە" .\nدوای هەڵبژاردنی ترامپ بەسەرۆكی ئەمریكا و لە دوای (مكماستەر) و (مایكڵ فلین) سێهەم ڕاوێژكاری ئاسایشی نەتەوەییە ، و لایەنگری لێدانی عێراق بو ، وە ئێستاش ئاراستەی بۆچونی ئیدارەی ئەمریكا دەكات بۆ ئەوەی لە كۆریای باكور بدرێت .\nوە پێشتریش لە ڕۆژنامەی "وۆڵ ستریت جۆڕناڵ" لە بابەتێكدا دەڵێت: "شەڕی بۆماوەیی چاوەڕوان كراو ، لە ڕاستیدا دەبێتە تاكە ڕێگە بۆ قەدەغە كردن و ڕێگەگرتنی كۆریای باكور لە هێرش كردنە سەر ئەمریكا بە سارۆخی نەوەوی" .\nكۆریای باكور تەنها وڵات نیە كە پۆڵتۆن دەیەوێت لێی بدات ، بەڵكو لە هەمان كاتدا سورە لەسەر لێدانی ئێران پێش هاتنی ساڵی 2019 .\nوە پۆڵتۆن یەكێكە لە هەرە ئۆپزسیۆنە توندەكان بۆ ڕێككەوتنی چەكی ئەتۆمی ئێرانی كە لە یۆلیۆی (2015)دا هێزە گەورەكان واژۆیان كرد بۆ قەدەغەكردنی ئێران لە لایەنگیری و بەدەست نەهێنانی چەكی ئەتۆمی .\nهاوڕێی نزیكی ئیسرائیڵ\nوە لە هەمان كاتدا ، گۆڤاری "فۆرین پۆلیسی" پێشبینی كردووە "كە پۆڵتۆن یارمەتی گەورە پێشكەش بە ئیسرائیڵ دەكات" .\nلەلایەكی تریشەوە ئیسڕائیڵ پێشوازی لە بریارەكە كرد و خۆشحاڵی خۆی بۆ ترامپ دەربری لەسەر دامەزراندنی پۆڵتۆن بە ڕاوێژكاری ئاسایشی نەتەوەیی ئەمریكی و لادانی "هۆربەرت مكماستەر" ، بەپێی قسەی ڕۆژنامەی "هارتس"ی عیبری ، "پۆڵتۆن دژی چارەسەری دو دەوڵەتە" .\n"یوسرائیل كاتس" وەزیری پەیوەندیەكان و گەیاندنی ئیسرائیلی وتی: "پیرۆزبایی لە جۆن پۆڵتۆن دەكەم ، بە دامەزراندنی وەكو ڕاوێژكاری ئاسایشی نەتەوەیی ئەمریكی" .\nهەروەها "كاتس" وتی: " پۆڵتۆن بەهۆی هەڵوێستە توندەكانیەوە بە یارمەتیدەر و پاڵپشتی بەهێزی ئیسرائیل ناسراوە ، بەتایبەتی لەسەر هەڕەشەكانی بۆ سەر ئێران ، وە من دڵنیام كە پۆڵتۆن دەنگێكی گرینگە لە گۆڕەپانی شەڕێكی باش لە دژی شەڕی ناوچەكەمان و هەمو جیهاندا" .\nلە لایەكی ترەوە "ئییالیت شاكید" وەزیری دادی ئیسرائیڵی لە لێدوانێكی ڕۆژنامەوانیدا وتی: "سەرۆك ترامپ بەردەوامە لە دامەزراندنی هاوڕێیانی ئیسرائیل لە پۆستە باڵاكاندا ، وە "جۆن پۆڵتۆن" یەكێكە لە هەرە كەسایەتیە گەورەكان كە وەكو ڕاوێژكار دیاری كراوە ، دامەزراندنێكی نایابە" .\nلە بەرامبەردا ڕۆژنامەی "هارتس" بە ناونیشانێكی گەورە نوسیویەتی: "چارەسەری دو دەوڵەتەكە كۆتایی هات" ، وەكو ئاماژەیەك بۆ چارەسەری دروست بونی دەوڵەتی فەلەستین ، لە پاڵیشیدا دەوڵەتی ئیسرائیل .\nڕۆژنامەكە دەڵێت: "لە ڕاستیدا پۆڵتۆن دژی چارەسەری كێشەی نێوان فەلەستین و ئیسرائیلە ، كە لە رابردودا داوای كردووە شاری غەزە ڕادەستی وڵاتی میسر بكرێت و بەری ڕۆژئاواش ڕادەستی ئەردەن بكرێت" .\nپۆڵتۆن پێشتر باڵوێزی ئەمریكا بووە لە نەتەوە یەكگرتووەكان ، لە مانگی ڕابردودا و لە دوای زنجیرەیەك لە لادان و دەست لەكار كێشانەوە لە گروپەكەی ترامپ ، ئەوە بو كەوا ترامپ هەستا پۆڵتۆنی دامەزراندەوە .\nوە پۆڵتۆن پارێزەر و دیبلۆماسی ئەمریكی (تەمەن 69 ساڵ) لە سەردەمی كۆماریەكان و سەرۆكەكانی ڕۆناڵد ڕیگان و جۆرج بۆشی باوك و جۆرج دەبلیوبۆش خزمەتی كردووە .\nجۆن پۆلتۆن لە 20 نۆڤەمبەری 1948 لە ویلایەتی ماریلاند لە دایك بووە ، لە ناوچە و ژینگەیەكی میلی گەشەی كردووە و پێگەیشتووە ، و لە ساڵی 1970 پەیوەندی بە زانكۆی "بیل" بەشی یاساوە كردووە و لە 1974 بە پلەی نایاب تەواو كۆلێژەكەی كردووە .\nوە لە واشنتۆن و دواتی تەواو كردنی زانكۆ لە چەند نوسینگەیەكی پارێزەری تا 1997 كاری كردووە ، دواتر لە پەیمانگای "ئەمریكان ئینتەر برایز ئەنستیتیۆت" كاری كردووە ، كە یەكێكە لە گرینگترین ناوەندەكانی لێكۆڵینەوەی پارێزگاری لە ئەمریكا ، وە دوای ئەوە وەكو پۆستی جێگری سەرۆكی لێكۆڵینەوەی سیاسی كاری كردووە ، هەروەها وەكو یاریدەدەری جیمس بەیكەر وەزیری دەرەوەی پێشوی ئەمریكا كاری كردووە .


ئایا پێویستە هەمیشە دوا قسە هی تۆ بێت؟ | شانۆڤان\nئایا پێویستە هەمیشە دوا قسە هی تۆ بێت؟\nشاخەوانon 6 مانگ لەمەوبەر 5 مانگ لەمەوبەر سەرنجێک بنووسە لەسەر ئایا پێویستە هەمیشە دوا قسە هی تۆ بێت؟\nبگەڕە بە شوێن دۆزینەوەی ڕێگایەیک بۆ لێک تێگەیشتن، گرینگ نییە چەندە زەحمەت بێت.\nچ لە گۆڕینەوەی نامە بێت و تووڕەییەکانتان بنووسن، چ بە تەلەفوون بەسەر یەکدیدا هاوار بکەن یان لە دەمەقاڵەیەکی ڕووبەڕوودا بن، ئاساییە کە بتەوێت دوا قسە و کۆتا باس هی تۆ بێت و تۆ کۆتایی بە دەمەقاڵەکە بێنیت. بەڵام لە گەرماوگەرمی شەڕ و دەمەقاڵەدا ئەو قسەی کۆتاییە لەوانەیە خراپترین ڕێگای تەواو کردنی شەڕەکە بێت.\nلەوانەیە هەموومان زۆر کاریگەری فلیمە ڕۆمانسییەکان لەسەرمان بێت، لەوانەی کە لە دەمەقاڵەی نێوان دوو هاوژیندا، یەکێکیان وتار و وتەیەکی جوان دەڵێتەوە و پاشان زۆر دراماتیک ژوورەکە بەجێدێڵت و دەرگاکە توند دەژەنێت. پاشان ئەوی دی کە بە تەنیا ماوەتەوە زۆربەی جار لە هەڵەکەی خۆی تێدەگات و بە پەشیمانی و شەرمەزارییەوە دەیەوێت داوای لێبووردن بکات.\nلە ژیانی ڕاستەقینەدا شەڕەکان بەم چەشنە خاوێن و ڕێک و پێک و دراماتیک نین. لە جیهانی ڕاستەقینەدا دەمەقاڵەکان هەندێ جار تێکدەچن و ئازاربەخش و ڕووخێنەر دەبن بۆ پێوەندییەکان، بەتایبەت کاتێک لایەنێک دەیەوێت سەرتر بوون و بەهێزتر بوونی خۆی بسەلمێنێت. دەتەوێت ئەو “ڕاست بوونە” بسەلمێنیت تاکوو بەرانبەرەکەت تێبگەیەنیت، بەڵام بەداخەوە بەکارهێنانی ستراتیجی لە کاتی شەڕ و دەمەقاڵەی نێوان دوو دڵداردا، هەستەکان دەڕووخێنێت و وادەکات بڕوایان بە یەکدی کاڵ ببێتەوە. ڕەنگە تۆ ڕاست بیت لە بابەتی کێشەکەدا، بەڵام ئەو چەشنە هەڵسووکەوتە وا دەکات بەرانبەرەکەت هەست بکات تۆ ئیدی پێوەندییەکەتانت بەلاوە گرینگ نییە و زۆرتر لە بیری سەرکەوتندای.\nتوێژینەوەکانی بواری پێوەندییەکان پیشانی داوە کە ڕێگەچارەکانی تایبەت بە چارەسەر کردنی شەڕە قورسەکان، خراپترین و ڕووخێنەرترین ڕێگان بۆ چارەسەری جیاوازییە ئاساییەکانی نیوان دوو کەس کە یەکدییان خۆش دەوێت. ویستی قسەی کۆتایی کردن پێوەندی هەیە بە ناوەندی تایبەت بە دۆخی هێڕشەوە لە مێشکدا، کە بۆ چارەسەر کردن و تەواو کردنی شەڕێکی قورس چالاک دەبێتەوە. ئیدی ئەم ئاکارە لە دەمەقاڵە لەگەڵ خۆشەویستەکەتدا، وا دەکات لەجیاتی سەیر کردنی جیاوازی نێوان ڕوانین و بۆچوونەکانتان، بەرانبەکەرەت وەکوو لایەنی شەڕ و پێکدادان ببینیت. مەرج نییە شەڕ و دەمەقاڵەکان ببنە هۆی ڕووخانی پێوەندییەکان، لە ڕاستیدا تەنانەت دەتوانن بۆ بەهێز کردنی پێوەندییەکان و درووست کردنی پێوەندییەکی چڕ و تەندرووست بەسوود بن.\nدوو دەروونناس لە زانکۆی کالیفۆڕنیا لە ساڵی ٢٠١٦دا (ئێمی گۆردۆن و سێرێنا چێن) توێژینەوەیان لەسەر ئەو هۆکارانە کرد کە وادەکەن هاوسەرەکان دەمەقاڵەیان هەبێت بە بێ ئەوەی زەبر لە پێوەندییەکەیان بدرێت، تەنانەت ببێتە هۆی باشتر بوونی پێوەندییەکەیان. تێزە (زانستەوتار)ە سەرەکییەکەیان ئەوە بوو چونکە “زۆربەی جار لێک تێنەگەیشتنە کە هۆکاری سەرەکی دەمەقاڵەکانە” پاشان “دەمەقاڵە و شەڕ لە نێوان دوو خۆشەویستدا بەس لە کاتێکدا دەتوانێت کاریگەری خراپ لەسەر پێوەندییەکەیان دابنێت کە دوو لایەنەکە لێک تێگەیشتنیان نەبێت”. هەبوونی لێک تێگەیشتن نەک هەر ئەگەری ڕوودانی شەڕ و ناکۆکی کەم دەکاتەوە بەڵکوو هەستە نەرێنییەکانیش کاڵ دەکاتەوە کە لە ئاکامی شەڕەکاندا درووست دەبن.\nبە پێی تیۆرە سەرەکەییەکەی گۆردۆن و چێن، سەرنج خستنە سەر دەمەقاڵەکە دوورت دەخاتەوە لە توانای بیستنی قسەکانی بەرانبەرەکەت و ئەوەی کە تێبگەی بەڕاست چی دەڵێت؛ کە پیشاندەری تێگەیشتنت لە ئەو کەسەیە. گوتنی قسەی کۆتایی ڕەنگە بۆ کورتخایەن هەستێکی ئاسوودەگی و دڵنیاییت پێ ببەخشتێت بەڵام وادەکات بەرانبەرەکەت دڵشکاو و ناشاد بێت و متمانەی پێت کەم بێتەوە و لە ئەنجامدا گەڕاندنەوەی ئەو دۆخە هێمنەی پێش شەڕەکە زەحمەتتر دەبێت.\nگۆردۆن و چێن لە ڕێگای حەوت توێژینەوەوە لە تیۆرەکەیان کۆڵینەوە؛ هەم توێژینەوەی تیۆری و هەم ئەزموونی، کە تێدا خەمڵاندیان ئاخۆ دوو خۆشەویست کە هەست بە لێک تێگەیشتن دەکەن دەتوانن ئەو ڕەزازمەندی و هەستی دڵخۆشییەی پێش شەڕ و دەمەقاڵەکە بگەڕێننەوە یان نا. لە یەکێک لە توێژینەوەکانیاندا لە نموونەی خوێندکارەکان، کە نموونەیەکی باوە، کەڵکیان گرت. بەڵام سەرەڕای ئەمە لە بازنەی نموونەیەک لە گەورەساڵان لە هەموو ناوچەکەش کەڵکیان گرت کە پێوەندییەکی درێژخایەنیان هەبوو.\nتوێژەرەکان سەرنجیان دەخستە سەر چەشنی هەستی دڵدارەکان لە کاتی ناکۆکی و دەمەقاڵەدا. ئەو شێوازی لێکۆڵینەوانە لەسەر چەشنی پێوەندییەکان، کە لە زۆرێک لە توێژینەوەکانی سەبارەت بە چارەسەری ناکۆکییەکان بەکار دەچێت، سوودی خۆیانیان هەیە بەڵام ناتوانن ئەو هەستە لە لێک تێگەیشتن بدۆزنەوە کە گۆردۆن و چێن پێیان وایە زۆر بنەڕەتی و گرینگە بۆ چارەسەرییەکی تەواوی ناکۆکییەک. واتە توێژەرێک لەوانەیە قسە ناحەزەکانی تۆ کە بە بەرانبەرەکەتی دەڵێی هەژمار بکات بەڵام ئەگەر بەرانبەرەکەت ئەو قسانە بە جیدی وەرنەگرێت ئایا دەکرێت ئەو ڕستانە وەکوو هێرش بێنە ئەژمار؟ یان بە چەشنێکی دیکە ئەگەر بەرانبەرەکە بزانێت کە چۆن و ناڕاستەوخۆ هێرش بکات، ڕەنگە توێژەرەکە وەکوو هێرش نەیبینێت و بە هێرشی نەزانێت. ئەو وشە کۆتاییە دەتوانێت وەکوو هێرشێکی شاراوە بێت، لەوانەیە کەسێک کە لە دەرەوە سەیری شەڕەکە دەکات بە شتێکی گرینگی دانەنێت بەڵام تۆ لە ناخەوە بریندار بکات.\nسەرسامکەرترین توێژینەوە لە نێوان ئەم توێژینەوانە، ئەوەی سەبارەت بە درووست کردنی هەستی لێک تێگەیشتن لە نێوان ناکۆکی و دەمەقاڵەکاندا بوو. داوا لە بەشداربووان دەکرا کە خۆیان لە شەڕ لەگەڵ خۆشەویستەکەیاندا لە دوو دۆخدا ببیننەوە. لە دۆخی لێک تێگەیشتندا پێیان دەگوترا :”وا بیر بکەوە کە لەگەڵ خۆشەویستەکەت سەبارەت بە شتێک دەبێتە شەڕتان [بابەتێک کە بۆ بەشداربووەکە ئاشنایە]. لەم شەڕەدا وای بۆ بڕوانە کە خۆشەویستەکەت دەتوانێت لە بۆچوون و هەست و ڕوانینت تێبگات. لێرەدا تۆ هەست دەکەیت بەرانبەرەکەت لێت تێدەگات. تکایە بۆ ساتێک ئەوە بهێنە پێش چاوت، ئەوەی کە لە کوێیت، تۆ و یارەکەت چی دەڵێن و چ هەستێکتان هەیە.” لە دۆخەکەی دیکەدا بە بەشداربووان دەگوترا بیر لەوە بکەنەوە کە بەرانبەرەکەیان لێیان تێناگات.\nبە درێژایی توێژینەوەکان بەردەوام کاریگەری ئەو هەستی تێگەیشتنە بەرانبەر کاریگەرییە نەرێنییەکانی شەڕەکان بەرچاو دەگیرا. گۆردۆن و چێن پێداگر بوون لەسەر ئەوەی کە ئەو هەستی لێک تێگەیشتنە دەبێت بەو پارێزەرەی کە وادەکات دوو خۆشەویست دەمەقاڵە و ناکۆکییان هەبێت بێ ئەوەی لە پێوەندییەکەیان بێهیوا کەون. هەندێ جار دوو هاوژین دەبینیت پێکەوە دەمێننەوە سەرەڕای ئەوەی لە چاوی تۆوە پێوەندییەکی ڕووخاو و تێکشکاویان هەیە، چونکە تۆ هەموو ڕاستییەکان و هەموو لایەنکانی ژیانیان نابینیت. لەوانەیە لەسەر هەموو شتێکی ئاسایی و بچووک بەردەوام ناکۆکی و دەمەقاڵەیان هەبێت بەڵام دیسان بتوانن بە هەستێکی ڕەزامەندی دوولایەنەوە لەگەڵ یەکدی بخەون.\nئەم کۆمەڵە توێژینەوانە پیشانی دەدات کە هەڵەی هەوڵ دان بۆ براوە بوون لە نێو ناکۆکییەکاندا چییە و چەندە خەساری دەبێت بۆ پێوەندییەک. کاتێک لە ناکۆکییەکدا بەس گرینگی بە خۆت بدەیت و گرینگی بە هەستی بەرانبەرەکەت نەدەیت، سەرەڕای ئەوەی کە ناتوانیت ڕێگەچارەیەکی باش بۆ کێشەکانتان بدۆزیتەوە، لە درێژخایەنیشدا وا دەکات بەرانبەرەکەت بتۆرێنیت و لە بواری هەستییەوە لێت دوور ببێتەوە. بەهێز کردنی درێژخایەنی پێوەندییەکان ئیش و ئەرکی دەوێت و ئەم ئیشە بریتییە لە هەوڵ دان بۆ تێگەیشت لە بەرانبەرەکەت؛ ئیدی ئەمە دەبێتە هۆی ئەوەی کە لە ناکۆکییەکاندا کەمتر بیر لە براوە بوون بکەیتەوە و زۆرتر لە بیری درووست کردن و پاراستنی هەستێکی ئەرێنیدا بیت بۆ بەهێزتر کردنی پێوەندییەکەتان.\nSusan Krauss Whitbourne / 2016 / ‘Do you (or Your Partner) Always Need to Have the Last Word?’ / Psychology Today


ڤەنزەویلا؛ چی ڕوودەدا؟\n٨٠٪ خەڵک لە ژێر هێڵی هەژارییەوەن\n862 جار خوێندراوه‌ته‌وه\nدوای ئەوەی ١٠ی ئەم مانگە نیکۆلاس مادورۆ سوێندی یاسایی دەستبەکاربوونی لەبەردەم دادگای باڵای وڵاتدا خوارد، لەبری پەرلەمان، رێک بە پێچەوانەی دەستوورەوە. سەرۆکی پەرلەمان هۆیەکی یاسایی دۆزییەوە بۆ ئەوەی ناشەرعیبوونی مادورۆ رابگەیەنێت، هەروەها ٢٣ مانگ خۆیشی وەک سەرۆکی کاتی وڵات ناساند.\nدەستبەجێ، وڵاتانی ئەمریکای باکور (ئەمریکا و کەنەدا) و زۆربەی وڵاتانی ئەمریکای لاتین (ئەمریکای ناوەڕاست و باشوور) خوان گوایدۆی سەرۆکی پەرلەمانیان وەک سەرۆک ناساند.\nئەو وڵاتانەی کە پشتگیری ئۆپۆزیسیۆن دەکەن، ئەمریکا، کەنەدا، بارازیل و ئەرجەنتین, ، چیلی، پیرۆ و کۆلۆمبیا ..\nئەوانەشی پشتیوانی لە نیکۆلاس مادورۆ دەکەن، ڕووسیا، چین، کوبا، مەکسیک و تورکیان..\nبەڵام ئەوەی دەتوانێت ناکۆکیەکە لەبەرژەوەندی ئۆپۆپزیسیۆن کۆتایی پێبهێنێت، سوپایە، کە چەند رۆژی ڕابوردوودا پشتیوانی خۆیان بۆ مادورۆ دووپاتکردەوە.\n١٥ی ئەم مانگە واتە چەند رۆژێک دوای سوێندخوادنی سەرۆک، پەرلەمان لێبووردنی بۆ ئەفسەرانی سوپا دەرکرد گەربێتو دەستبەرداری مادورۆ بن، ٢١ مانگ چەند ئەفسەرێک هەوڵێکی ناکام دەدەن بۆ ئینقلاب، بەڵام هەر زوو سەرکوتدەکرێن.\n٢٢ی مانگ جێگری سەرۆکی ئەمریکا مایک پێنس مادورۆ بە دیکتاتۆر ناودەبا. دواتریش ئەمریکا گوایدۆ وەک سەرۆک پەسەند دەکات و هەڕیشەی دەستێوەردانی سەربازی دەکات.\nخۆپیشاندانی بەرفراوان بەڕوێوەدەچن، هەم دژی سەرۆک، هەم لایەنگرانی، بەڵام ئەوەی تێبیندەکرێت، زۆرینەی رەهای خەڵک دژی مادورۆن، و ناکۆکی سیاسی و قەیرانی ئابووری بڕستی لەبەر بڕیون.\nزیاتر لە ٧٪ دانیشتوانی وڵات، کە نزیکەی ٣١ ملیۆنە، واتە نزیکەی دوو ملیۆن حەوتسەد هەزار کەس وڵێتیان جێهشتووە. نەتەوەیەکگرتووەکان دەڵێ رۆژانە پێنج هەزار کەس کۆچدەکەن بۆ وڵاتانی دراوسێ.\nلەلایەک بەرەیەک سەرۆک کۆمار نیکۆلاس مادورۆ لە پارتی سۆسیالیستی یەکگرتووی ڤەنزەوێلا (پارتێکی چەپە) ، لەولاوەش پەرلەمانتارانی هەڵبژێردراو لە ئیئتیلافی دیموکراتیی یەکگرتوو کە لە ١١ پارتی سیاسی پێکهێنراوە (زۆرینەیان لیبراڵ و لەبەرەی راستن)، کە هەموو شتێک دەکەن بۆ لەکارخستنی سەرۆک.\nمادورۆ ساڵی ٢٠١٣ هەڵبژاردنی سەرۆکایەتی بردەوە. بەهۆی هاڵئاوسان و قەیرنی ئابوورییەوە، داوای لە پەرلەمان کرد کە ئەوکات پارتەی زۆرینە بوو، دەستی واڵا بکەن لەوەی وڵات بە فەرمانی سەرۆکایەتی بەڕێوە ببات تەنها بۆ ماوەیەکی کورت، تا بتوانێت ڕووبەڕووی گەندەڵی ببێتەوە، هەنگاوێک کە ئەوی کرد بە دیکتاتۆر.\nلەهەڵبژاردنی ٢٠١٥ دا ئۆپۆزیسیۆن توانی زۆرینەی کورسییەکانی پەرلەمان بباتەوە (١١٢ لە ١٦٧)، ئەوەش وایکرد هەوڵبدەن سەرۆک لەکاربخەن، یان ناچاری بکەن تا هەڵبژاردنی سەرۆکایەتی پێشوەختە رابگەیەنێت، پاساویشیان ناکارامەیی ئەو بوو لە ئیدارەدانی وڵات و قەیرانی سەختی ئابووری.\nبەڵام مادورۆ، نەک دەسەڵاتی جێنەهێشت، لەرێگەی دەستوەردان لە دادگای باڵا و داواکاری گشتییەوە، کۆمەڵێک هەنگاوی دژ بە پەرلەمان گرتەبەر، لەوانە گۆڕینی ئەندامانی دادگای باڵا، لەسەرکارلادان و ڕاوەدوونانی داواکاری گشتی وڵات، لابردنی حەسانەی پەرلەمان و هەوڵدان بۆ لەکارخستنی، دواترینیشیان هەڵبژاردنی ئەنجومەنێکی دەستوورییە تا دەستکاری دەستوور بکات، بەدڵی خۆی.\nدوای ئەوەی ئۆپۆزیسیۆن زۆرینەی رەهای کورسییەکانی بەدەستهێنا، بەڵام پێش دەستبەکاربوونی پەرلەمانی نوێ، ١٣ ئەندامی باڵای دادگای باڵای وڵات لابران و لەجێگەیان دادوەرانی لایەنگری سەرۆک دەستبەکاربوون.\nساڵی ٢٠١٦ دادگای باڵا پێداگیری کرد کە ساختەکاری کراوە لەهەڵبژاردندا، بەو پاساوە ٤ پەرلەمانتاری ئۆپۆزیسیۆنی لەکارخست. بەوەش ئۆپۆزیسیۆن ناتوانێت مادورۆ ناچاربکات کە هەڵبژاردنی نوێی سەرۆکایەتی ڕابگەیەنێت.\nبۆیە بەرەی ناڕازی وتیان مادۆرۆ دوای دۆڕانی لە هەڵبژاردنی پەرلەماندا، ناتوانێت چیتر هەڵبژاردنی سەرۆکایەتی بباتەوە، تەنها ڕیگەی مانەوەی لەدەسەڵات کودەتایە.\nبەڵام مادورۆ لەبری هەڵبژاردنی پێشوەختەی سەرۆکایەتی، لە ٣١ی تەمووزی ٢٠١٧دا هەڵبژاردنی بۆ ئەنجومەنێکی دەستووری هاوشێوەی ئەنجومەنی نیشتیمانی (پەرلەمان) سازکرد، ئۆپۆزیسیۆن بایکۆتیان کرد، پارتەی مادورۆ هەر ٥٤٥ کورسیەکەی بردەوە.\nبەڵام ئەوە کێشەکانی چارەسەرنەکرد، ناکۆکییە سیاسییەکان قوڵتربوونەوە، داڕمانی ئابووری وڵات وایکرد کە رۆژانە زیاتر ٥ هەزار کەس وڵات جێبهێڵن، بەپێی ڕێکخراوە نێوەدەوڵەتییەکان ٨٠٪ دانیشتیوان لەژێر هێڵی هەژاریدان و رۆژانە سەرە دەگرن تا لە سەر خاشاک و دەرگای ئەو نانەوا خانانەی ماون، نانەڕەقە و پاشەڕۆ و بەرماوەیان دەستکەوێت بۆ خواردن.\nبۆ چارەسەی ناکۆکییەکان مادورۆ مانگی مایسی ٢٠١٨ هەڵبژاردنی سەرۆکایەتی رێکخست و ڕێگەی نەدا هیچ کاندیدێکی ئۆپۆزیسیۆن بەشداربێت. تەنیا ڕکابەر کۆنە سیاسییەکی پارتەکەی خۆی بوو.\nبەهۆی ئەوەی ئۆپۆزیسیۆن زۆرینەن لە پەرلەمان، ناچار سەرۆک سوێندی دەستبەکاربوونی بەردەم دادگای باڵادا خوارد. ئەوەش پێچەوانەی دەستوورە. بۆیە سەرۆکی پەرلەمان ناشەرعیبوونی ئەوی ڕاگەیاند و خۆی وەک سەرۆکی کاتی وڵات ناساند.\nڕەگو ڕیشەی کێشەکە\nبەڵام ئەم ناکۆکییە، ڕەگوڕیشەی دەگەڕێتەوە بۆ ئەوکاتەی هۆگۆ چاڤێز سەرۆکی پارتی سۆسیالیستی ڤەنزەوێلا هەڵبژاردنی سەرۆکایەتی لە ساڵی ١٩٩٨ بردەوە، مانگی شوباتی ساڵی ١٩٩٩ وەک سەرۆک دەستبەکاربوو.\nسیاسەتی خۆماڵیکردن و قۆرخکاری دەوڵەتی، بناغەی بنیاتنانی سیستمی سۆسیالیستی بوو لای چاڤێژ. هەربۆیە کۆمپانیای ئیکسۆن مۆبایلی ئەمریکی کردە دەرەوە و نەوتی خۆماڵیکرد، بڕیاربوو، کەرتی تەندروستی و پەروەردە پەرەپێبدات، سەرەتا کۆمەڵێک هەنگاوی نا. دواتر قۆرخکاری دەوڵەت بۆ موڵکی خەڵک دەستیپێکرد.\nدەوڵەت کێڵگە کشتوکاڵی و ئاژەڵدارییەکانی لەخەڵکی دەستبەسەردا گرت، بەبێ قەرەبووکردنەوە. دواتر چەندین کارگە و کۆمپانیای ئەهلیشی قۆرخکرد، بەشی هەرەزۆر ئەم کێڵگە و کارگانە، لەبری گەشەکردن لەسەر دەستی دەوڵەت، لەکارکەوتن و بەرهەمیان نەما.\nهەژاری و ناڕەزایی تا دەهات زیاتر دەبوو، دوای مردنی چاڤێژ و هاتنە سەرکاری مادورۆ، ناکۆکییەکان گەیشتنە چڵە پۆپە. وەک ئەوەی ئێستا دەیبینن.


کۆڕۆنا بۆماوەی چەند لەسەر پێستی مرۆڤ دەمێنێتەوە؟\n12/10/2020 985 جار خوێندراوه‌ته‌وه\nزاناکان ئاشکرایان کردووە کە ڤایرۆسی کۆڕۆنای نوێ دەتوانێت چوار ئەوەندەی ئەو ماوەیە لەسەر پێستی مرۆڤ بمێنێتەوە کە ڤایرۆسی تووشکەری نەخۆشیی ئەنفلۆنزا لەسەری دەمێنێتەوە.\nلێکۆڵەرانی کۆلێژی پزیشکی لە زانکۆی "کیۆتۆ پێرفێکشواڵ"ی یابانی دەڵێن پێستی مرۆڤ خوێندنەوەیەکی وردتر لەبارەی ڤایرۆسەکەوە بەدەستەوە دەدات، لەبەرئەوەی لەدوای مردن بەراورد بە ئەندامەکانی تری جەستەی مرۆڤ درەنگتر تێکدەچێت.\nتوێژەرە یابانییەکان تێبینیان کردووە کە ڤایرۆسی کۆڕۆنای نوێ دەتوانێت بۆماوەی ٩ کاتژمێر لەسەر پێست بمێنێتەوە، بەڵام ئەگەر بێت و لینجە ماددە بەسەر پێستەوە هەبێت ئەوە دەتوانێت بۆماوەی ١١ کاتژمێر بمێنێتەوە.\nزاناکان دڵنیایی ئەوەیانداوە کە پاککەرەوەکان، ئەوانەی ڕێژەی کحوولیان لەسەدا ٨٠ یە، دەتوانن لەماوەی ١٥ چرکەدا کۆڕۆنا بکوژن، بەڵام بژاردەی هەرە باش ئەوەیە لانیکەم بۆماوەی ٢٠ چرکە دەستەکان بە ئاو و سابوون بشۆین .


فەوزی ڕەمزی : تۆ بڵێی …. سەرەکەی بگاتە سەر خۆسەپێنەکانی لای خۆمان ؟ – WtariKurd\nفەوزی ڕەمزی : تۆ بڵێی …. سەرەکەی بگاتە سەر خۆسەپێنەکانی لای خۆمان ؟\n– Posted on 2016-03-11بابەتی: سیاسی\nلە ڕۆژی ( 2016 /3 / 8 ) دا وڵاتی سویسرا بڕیارێکی دەرکرد دەربارەی ئەو پول و پارانەی سەرۆکی کۆنی وڵاتی ” نەیجیریا ” کە لە ساڵی 1994 تا 1998 سەرۆکی ئەو وڵاتە بووە و لەو ماوەیەدا بڕی 321 ملیۆن فرانکی سویسری بە دزی کردن لە وڵاتەکەی و لە بانکە کانی ناو سویسرادا دابنێ ، بگێڕێتەوە بۆ وڵاتی نەیجیریا ، چونکە ئەو بڕە پارەیە بە پارەیەکی دزراو دێتە ئەژماردن . بەڵام لە ڕاستیدا ئەو پارانەی کە ناوبراو بە دزی ڕەوانەی بانکەکانی وڵاتانی دەرەوەی کردووە مەزەندە دەکرێت بە 5 ملیار دۆلار .\nبە پێی بڕیارێکی تایبەت ، حکوومەتی سویسرا تا ئێستا 1.8 ملیار دۆلاری دزراوی بۆ زۆر لەو وڵاتانە گێڕاوەتەوە کە سەرکردەکانیان لە دەمی ڕەشوڕوتو و منداڵانی وڵاتەکەی خۆیانی دەدزن تا خۆیان و خانەوادەکانیان بە خۆشی و کامەرانی بژین .\nلە ساڵی 2002 دا بڕی 92 ملیۆن دۆلاری بۆ وڵاتی پیرۆ گێڕایەوە کە هی دکتاتۆر مۆنتیسینۆس بوو .\nلە ساڵی 2003 دا بڕی 684 ملیۆن دۆلاری بۆ وڵاتی فلیپین گێڕایەوە کە هی دکتاتۆر مارکۆس بوو .\nلە ساڵی 2005 دا بڕی 700 ملیۆن دۆلاری بۆ وڵاتی نێجیریا گێڕایەوە کە هی دکتاتۆر ئەپاتشا بوو .\nلە نێوان ساڵی 2008 تا 2014 دا بڕی 115 ملیۆن دۆلاری بۆ وڵاتی کازاخستان گێڕایەوە .\nلە ساڵی 2008 دا بڕی 74 ملیۆن دۆلاری بۆ وڵاتی مەکسیك گێڕایەوە کە هی دکتاتۆر سالیناس بوو .\nلە ساڵی 2012 دا بڕی 43 ملیۆن دۆلاری بۆ وڵاتی ئەنگۆلا گێڕایەوە .\nلە ساڵی 2015 دا بڕی 5.7 ملیۆن دۆلاری بۆ وڵاتی هایتی گێڕایەوە .\nهێشتا پارەی دزراوی هەندێك لە سەرکردەکانی وڵاتانی عارەبی هەر وا ماوەتەوە و مشتومڕی زۆریان لەسەر و یەکلایی نەکراونەتەوە لەوانە : 650 ملیۆن فرانکی سویسری کە هێ وڵاتی میسرە و 120 ملیۆن فرانکی سویسری کە هی وڵاتی سوریا/یە و 90 ملیۆن فرانکی سویسری کە هی لیبیا/یە و 60 ملیۆنی هی وڵاتی توونس ـە .\nتۆ بڵێی لەم تەمەنە کورتەی خۆمدا کە ماومە و گەیشتوومەتە خەزانی تەمەن ڕۆژێك لە ” سویس ئینفۆ ” دا بیخوێنمەوە وەك مژدەیەك بۆ گەلەکەم ….. ئەوا پارەی دزراوی بەناو سەرکردەکانی کورد گەڕایەوە بۆ هەژاران .


زانیاری_سەربازی: موشەکی بەرگری ئاسمانی MIM-104F PAC-3 MSE - هەواڵەکانی جیهانی ئیسلام\nزانیاری_سەربازی: موشەکی بەرگری ئاسمانی MIM-104F PAC-3 MSE\nیه‌ك شه‌ممه 19 كانونی یه‌كه‌م 21 - 22:58\nموشەکی PAC-3 MSE نوێترین مووشەکە کە بۆ بەکارهێنان لە سیستەمی بەرگری پاتریۆت دروست کراوە، کە ئەرکی سەرەکی تێکشکاندنی مووشەکی بالستیک و کروزە.\nمووشەکی PAC-3 MSE بە درێژی ٥.٢ مەتر و کێشی ٣١٢ کیلۆگرام، مەودای ٤٠ کیلۆمەتر و توانای بەرزبوونەوەی ٢٠ کیلۆمەتری هەیە و بەهۆی قەبارەی بچووکی دەتوانرێت ١٦ دانە لەم موشەکە لەناو سیستەمی پاتریۆت جێگیر بکرێت.\nسیکر (گەڕێنەر)ی ئەم مووشەکە لە جۆری چالاکی خاوەن ڕادارە کە بە وەرگرتنی زانیارییەکانی ئامانج لەلایەن ڕاداری AN/MPQ65 و هەڵدانی مووشەک، ڕێنیشاندەر بەپێی ڕاداری خودی مووشەک دەبێت. ئەم بابەتە ماوەی هەڵسەنگاندن کەم دەکاتەوە و توانای ڕوبەڕوبوونەوەی ئامانجەکانی زیاتر لەیەک ساتدا لەلایەن سیستەمەکەوە زیاتر دەکات.\nبێگومان بەکارهێنانی سیکری ڕێنیشاندەری ڕاداری چالاک نرخی دروستکردنی مووشەکی بەرزکردۆتەوە و هەر موشەکێکی PAC-3 MSE زیاتر لە ٩ ملیۆن دۆلاری بۆ هاوبەشەکانی ئەمریکا و نزیکەی ٥ ملیۆن دۆلاریش بۆ سوپای ئەمریکا تێچووە.\nڕاداری PAC-3 مەودای دۆزینەوە و بەدواداچوونی زیادی کردووە. ڕادارەکە دەتوانێت بزانیت کە ئایا فڕۆکەکە سەرنشینی هەیە یان نە، یان کامە لە پێکهاتەکانی مووشەکی بالستیک کە نزیک دەبێتەوە چەکی هەڵگرتووە. سۆفتوێری PAC-3 هەروەها دڵنیایی بداتەوە کە مووشەکی بالستیک لەگەڵ کڵاوە کیمیاییەکان یان کەرەستەی (early release submunitions) لە بەرزاییەکی دیاریکراودا تێکدەشکێت.\nئەم مووشەکە سەرێکی جەنگی بچووکی پارچە پارچە بوونی تەقێنەری بەهێزی هەیە و گونجاو نییە بۆ پێکدادان لەگەڵ ئامانجەکانی وەک فڕۆکەی جەنگییەکان. بۆیە ئەم مووشەکە بە تێکەڵی لەگەڵ مووشەکی PAC-2 لە سیستەمی پاتریۆتدا بەکاردێت.\nمیکانیزمی پێکانی ئامانج لە مووشەکی پیک-٣ لەسەر بنەمای Hit to kill (تێکشکاندن لەگەڵ لێدانی ئامانج)ـە. لەم شێوازەدا وزەی جوڵەیی هۆکاری سەرەکی لەناوچوونی ئامانجەکەیە، بەڵام بۆ زیادکردنی توانای لەناوبردن و خۆ تێکشکاندن، هەروەها سەری جەنگی پارچە پارچە بوونی تەقێنەری بەهێز لەم موشەکی بەرگرییەدا هەیە.\nتایبەتمەندیە گشتیەکانی موشەکی MIM-104F PAC-3:\nمەودا: ٤٠ کیلۆمەتر\nزۆرترین بەرزی ململانێ: ٢٠ کیلۆمەتر\nدرێژی مووشەک: ٥.٢ مەتر\nکێشی مووشەک: ٣٢٠ کیلۆگرام\nسەری جەنگی مووشەک: پارچە پارچە بوونی تەقێنەری بەهێز\nدروستکراو: ویلایەتە یەکگرتووەکانی ئەمریکا


لە دنیای مۆدێرنێتە و ئەلکترۆنیات و گەورەبوونی تەرزی هۆیەکانی گەیاندندا، ڕەخنە و ڕەخنەگرتن ئاسان و قسەکردن زۆرتر دەبێت. ئەوەی ئێستا لە کوردستان و تۆڕە کۆمەڵایەتییەکاندا دەیبینین، زەمەنی فراوانبوونی هۆیەکانی گەیاندنە بۆیە بەهەمانشێوە فراوانبوونیش لە قسە و ڕەخنە دەبینین.\nلەم زەمەنەدا کە جۆرەکانی گەیاندن زۆربووە بەکارهێنەریش زۆربووە، لەم کاتەدا هەر بەکارهێنەرێک کە زیاتر لەجۆرێکی ئەو تۆڕانە بەکاردەهێنێت، ئەوا ویستی بەشداری لەم جیهانەدا وا لەبەکارهێنەر دەکات لەهەر یەکێک لەو هۆیانەدا قسەی هەبێت، ئەوکاتیش بەکارهێنەر ئەوەندەی دەرفەتی هەیە قسە بکات لەماڵە ئەلکترۆنییەکانی خۆیەوە، ئەوەندە حەوسەڵە و تاقەتی نییە و فریای تەواوی نوسینەکانی ناو ئەو هۆیانەی گەیاندن ناکەوێت بیانخوێنێتەوە، بۆیە لێرەدا هەمیشە بەکارهێنەر قسەکەرە نەک خوێنەر.\nئێستا دەبینین بەهۆی ئەو ڕووداوانەوە ڕۆژانە لەسەر ساحەی سیاسی و کۆمەڵایەتی و ئابووری و ...هتدی کوردستان ڕوودەدەن، لەماوەیەکی کەم و ڕاستەوخۆ تۆڕەکانی کۆمەڵایەتی پڕ دەبن لەوێنەی جودا و نوسین و قسەی زۆر. ئەمەش ڕاستەوخۆ بۆ ئەوە دەگەڕێتەوە کە ئەم هۆیانەی ڕاگەیاندن ئاسان دەرفەتی ڕۆیشتنی ئەم قسە و شیکردنەوانە دەدەن بۆ تاکێکیتر و دەستاودەست پێکردنیان.\nدابەشکردنی بەکارهێنەرانی تۆڕە کۆمەڵایەتییەکان لە کوردستان لەنێوان دوو بەرەی ناهاوسەنگدا ، بەرەیەکی قسەکەری زۆر و بەرەیەکی خوێنەری کەمدا ، دەرئەنجامەکەی ئەو بێسەرەوبەرەییەیە کە بەکارهێنەری ئەم تۆڕانە ناتوانن لەڕاستی هەواڵێک دڵنیابن و زانیارییەک بەدەقیقی وەربگرن.\nلەڕوانگەی ئەو وەزیفەوە کە ئەم تۆڕە کۆمەڵایەتیانە بەخشیویانە بە تاکی بەکارهێنەر، ئێستا دەبینین ئەم تۆڕانە بوونەتە کارگەیەک بۆ بەرهەمهێنانی مرۆڤی قسەکەرو فرەوێژ!


Wednesday, 10.23.2019, 20:42\nبە بۆچوونی من ئەو بڕیارەی ترەمپ هەر بەتەنها هی خۆی نیە بەڵکو بڕیاری کەسانی ترە کە لەسەرووی خۆیەتی. ئیتر خۆشی بێت یان ناخۆشی دەبێت جێ بە جێی بکات. نەوەك لە ووڵاتانی ڕۆژئاوا بە بێ ڕاوێژکار و بە بێ بڕیاری دەوروبەرەکەی مەحاڵە سەرۆك یاخود سەرۆك وەزیران لەسەر هەندێ بابەتی هەستیار کوتووپڕ بڕیاربدات.\nلە دەستپێك زۆر لە ووڵاتانی ڕۆژئاوا ڕێگایان بە گەنجە موسوڵمانەکان دا بگەڕێنەوە سوریا بەو هیوایەی ڕژێم بڕووخێنن. ئەمە هەڵەی گەورەی ووڵاتە ئەوروپیەکانە ڕژێم بڕوخێ بۆ کێ؟ بێ ئاگا لەوەی بزانن موسوڵمان چ ڤایرۆسێکە.موسوڵمانی میانڕەو لەمەی ئەردۆگانی خوێن مژ،\nدوای ئەوەی داعش دروست بوو سەربازانی هەندێ ووڵات ڕاستەو خۆ چوونە نێو خاکی سوریا سەڕەڕای هێزی ئاسمانی. یەکێ لەوانە ڕوسیا بوو، ئەو نەوت و گازەی ژێر خاکی سوریا بۆ ساڵانێکی دووروو درێژ بە ڕەسمی هی ڕوسیایە. ئێمە نازانین لەم دوایانەش چ گرێ بەستی تر کراوە لە بەرژەوەندی ڕوسیا. ئەمریکا لە زووەوە بەم ڕاستیە گەیشتووە ڕووسیا خاوەنی ڕاستەقینەی سوریایە، ڕوخانی ئەسەد مەحاڵە دەرچوونی ڕوسیاش لە سوریا مەحاڵە. تەماشای ئەو گرتە ڤیدیۆیە بکە چ سوکایەتی بە ئەسەد دەکرێت لە نێو خاکی سوریا،\nدوو ڕێگا لە بەردەم ئەمریکا مایەوە یاخود ڕۆژگارێ شەڕی ڕوسەکان بکات یاخود لە سوریا دەرچێت. ترەمپ ڕێگای دووەمی گرتەبەر، ئێستا ترەمپ دەڵێت هەندێ هێز دەهێڵینەوە بۆ پارێزگاری بیرە نەوتەکان بە بۆچوونی من درۆدەکات بیرە نەوتەکان و هەموو ڕۆژهەڵاتی سوریا دەخاتە ژێر کۆنترۆلی تورکیا. ئەمریکا هیوایەی وایە شەڕی گەورە تر لە ناوچەکە ڕووبدات، بە بۆچوونی من سیاسەتمەدارانی تورك هەروا بە ئاسانی خۆیان ناخەنە تەڵەی ئەمریکا شەڕی ڕوسەکان بکەن. لەم ناوە بەدبەختیەکە بۆ ئێمەیە، هیوادارم ترەمپ لابدرێت و جینۆسایدی کوردان دەست پێ نەکات و سیاسەتمەدارانی ئەمریکا ڕێچکەی سێهەم بگرنە بەر و بۆ نووسینەوەی دەستوورێك لە بەرژەوەندی خەڵکی سوریا و جیهان بێت. لەوکاتەی داعش دروست بوو کابرایەکی ئەرمەنی ٨٧ ساڵان ووتی کورد چاکە دەست بخەنە ناو دەست ئەسەد ووتی مەحاڵە تورك هەروا وەك تەماشاکەر بووەستن.


ھەڵسەنگاندنی وەزیری ئابووریی پێشووی تورکیا لە بارەی داڕمانی بایەخی دراڤی ئەم وڵاتە - SAHAR KURDISH (Sorani)\nھەڵسەنگاندنی وەزیری ئابووریی پێشووی تورکیا لە بارەی داڕمانی بایەخی دراڤی ئەم وڵاتە\nتشرینی دووه‌م 25, 2021 13:35 Asia/Tehran\nوەزیری ئابووریی پێشووی تورکیا گرفتی سەرەکیی ئابووریی ئەم وڵاتەی بۆ داڕشتی فەشەل و میکانیزمە ئابوورییە نیوەچڵەکەی گەراندەوە.\nدکتۆر«ئیشئین چەلەبی» وەزیری ئابووریی پێشووی تورکیا لە بارەی داڕمانی توندی بایەخی دراڤی ئەم وڵاتە لە وتووێژێکدا لەگەڵ ڕۆژنامەی جمھورییەت وتی: دابەزینی نرخی سودی بانکی بۆ سەدی ١٥ لە لایەن بانکی ناوەندیی تورکیا تاکە ھۆکاری داڕمانی بایەخی لیر نییە.\nچەلەبی وتیشی: جیا لە قەیرانی ئابووری و دراڤیی نێونەتەوەیی، گرفتی داڕشتی ئابووریی نێوخۆییش لە ئاردایە. لە ماوەی چەند ساڵی ئەم دواییە ھاتنی سەرمایەی دەرەکی بۆ تورکیا ڕاگیراوەو قەیرانی نێونەتەوەییش بڵێسەی ئاگری قەیرانە نێوخۆییەکان تیژتر دەکاتەوە. دابەزینی نرخی سودی بانکی لە درێژماوەدا کاریگەرییەکی ئەرێنی لە سەر ئابووریی تورکیا دانانێت و وەھا بۆچوونێک ھەڵەیە. دابەزینی نرخی سودی بانکی ھەڵاتن لە لیری تورکەوە بەرەو لای دۆلاری ئەمریکی پەرە پێ دەدات و ھاوسەنگیی دراڤی تێک دەدات. دەبێ ھەڵسەنگاندنەکان بگۆڕدرێت و سیاسەتی دیاری کرانی بوجەی گشتیی وڵاتیش لە ئاستی پێویست دا نیە.\nوەزیری پێشووی ئابووریی تورکیا وتیشی: قەیرانی ئێستای دراڤی و ئابووریی تورکیا لە قەیرانی دراڤی و دارایی ساڵاتی ١٩٧٨ و ١٩٧٩ی زایینی دەچێت. ھەمووان ھەوڵ دەدەن کە باشترین ڕێگاچارە پێشنیار بکەن، کەچی گرفتی سەرەکی لە داڕشتی فەشەل و لێ نەھاتوویی میکانیزمی ئابووری تورکیاوە سەرچاوە دەگرێت.\nبایەخی لیری تورکیا دیسان دابەزی\nدادگای تورکیا سزای پێنج ساڵ زیندانی بەسەر لەیلا گۆڤەن سەپاند


له‌لایه‌ن: محەمەد ڕزگار - به‌روار: 2021-02-19-20:40:00 - کۆدی بابەت: 2403\nگرفتەکانی بەرهەمی ئاژەڵ لە عێراق\nبە شێوەیەکی گشتی کێشە لە بەرهەمی ئاژەڵی لە عێراق دابەش دەکرێت بە دوو بەشەوە:\nلە ئەنجامی جیاوازی ئاو و هەوای عێراق کە ناسراوە بە جیاوازی پلەی گەرما و گۆڕآنی بەردەوامی باران بارین. ئەمانە دەبنە هۆی دروست کردنی جێگای تایبەت بۆ ئاژەڵ، تا لە مەترسی گۆڕانکارییەکانی ئاو و هەوای نەگونجاو بپارێزرێن.\nکەمی ئاو بە تایبەتی لە ناوەڕاست و ڕۆژئاوای عێراق گرفتێکی مەترسیدارە تووشی ئاژەڵی عێراق دەبێت. لە (هەرێمی کوردستان) گرفتی کەمی باران و بەفر بارین لە هەندێک ساڵ مەترسی لەسەر ئاژەڵ پەیدا دەکات. لەبەر کەمی لەوەڕگا و بچووکیان، ژمارەیەکی زۆری ئاژەڵ لە ڕووبەرێکی بچووکی لەوەڕگاکان بەخێو دەکرێن، کە کورتە گیایان لێ دەڕوێت بەخێو دەکرێن، لە ئەنجامدا ئاژەڵەکان لەبرسان تووشی لەناوچوون و مرداربوونەوە دەبن.\nبەهۆی گۆڕانی داواکاری بەردەوامی دانیشتوان لەسەر گۆشتی سوور بۆ پەلەوەر یان ماسی، بە پێچەوانەش بەدیار دەکەوێت، هەروەها نەبوونی خزمەتگوزاری تەندروستی بەیتەری بە شێوەکەی ڕێک لە هەموو ناوچەکانی عیراق، بە تایبەتی لە کێڵگەکانی بەخێوکردنی پەلەوەر.\nبابه‌ته په‌یوه‌ندیداره‌كان به : گرفتەکانی بەخێوکردنی ئاژەڵ لە عێراق


دۆڵف لەندەگرین - ویکیپیدیا، ئینسایکڵۆپیدیای ئازاد\nبەشی دەستپێکی ئەم وتارە لەوانەیە زۆر درێژ بێت. تکایە یارمەتی وتارەکە بدە بە گواستنەوەی ھەنێکی بۆ بەشەکانی تری وتارەکە یان دروستکردنی بەشی پێویست بۆی. دڵنیاببەوە لەوەی تەنھا زانیارییە گرنگەکان بە شێوەیەکی پوختکراوە لە بەشی دەستپێک بەجێدەھێلیت و بەشەکانی تر زانیارییە ورد و پێویستەکانی وتارەکە ھەڵدەگرن، وە تکایە گفتووگۆی کێشەکە لە بەشی وتووێژی پەڕە بکەوە و گفتوگۆی لەسەر بکەن.\nلەندەگرین لە ٢٠١٨\n(1957-11-03) ٠٣ی تشرینی دووەمی ١٩٥٧ (تەمەن ٦٤ )\nلۆس ئەنجلس، کالیفۆرنیا،\nپایمانگای شاھانەی تەکنەلۆجیا\nئەنیتا ڤیبێرگ (ھاوسەرگیری ١٩٩٤–٢٠١١)\nھانس لەندەگرین یان دۆڵف لەندەگرین (بە ئینگلیزی: Dolph Lundgren؛ لەدایکبووی ٣ی تشرینی دووەمی ١٩٥٧) زیاتر بە دۆڵف لەندگرین ناسراوە. ئەکتەر، بەرھەمھێنەری فیلم، ھونەری جەنگی، ئەندازیاری کیمیای سویدییە، لەندەگرین لە ساڵی ١٩٨٥ سەرکەوتنی بەدەستھێنا، کاتێک لە فیلمی ڕۆکی ٤ بەشداری کرد وەک بۆکسەرە شکۆدارەکەی یەکێتی سۆڤیەت بەناوی «ئیڤان دراگۆ». لەوکاتەوە لە زیاتر لە حەفتا فیلم دەرکەوتنی ھەبووە، کە زۆربەیان ئاکشنن.\nلەندەگرین دەرچووی بەشی ئەندازیاری کیمیا لە ″پەیمانگای شاھانەی تەکنەلۆجیا″، ناوبراو لە سەرەتای ھەشتاکان بڕواننامەکەی وەرگرت، دواتر لە ساڵی ١٩٨٢، لە ″زانکۆی سیدنی″ بڕواننامەی ماستەری لە ئەندازیاری کیمیا بەدەستھێنا. لەندەرگرین پلەی چوارەمی کەمەربەندی ڕەش ھەیە، لە ″کاراتی کیوکوشن″، لە ساڵانی ١٩٨٠–١٩٨١ پاڵەوانی ئەورووپا بوو. کاتێک لە سیدنی بوو، بووە پاسەوانی تایبەتی گۆرانیبێژ ″گرەیس جۆنیس″، دواتر پەیوەندی لەگەڵ دەبەستێ، لەپاشان بەھۆی وەرگرتنی سکۆلارشیپێکەوە سیدنی جێدەھێڵن بەرەو بۆستن، ئەمریکا. دواتر جۆنیس ڕازی دەکات کە شوێنی مانەوەیان بگوازنەوە بۆ نیویۆرک، لەوشوێنە دەست بەکاردەکات. دوای ماوەیەکی کورت وەک مۆدێل و پاسەوانی بەر دەرگای یانەی شەوانە لە ″مانھاتان″ کاردەکات. لەندەگرین ڕۆڵێکی بچووکی لە فیلمی جەیمز بۆند «ڕوانین بۆ کوشتن» دەردەکەوێت. دواتر لە فیلمی رۆکی ٤ دەردەکەوت.\nھانس لەندەگرین لە ٣ی تشرینی دووەمی ١٩٥٧ لە سپانگا، ستۆکھۆڵم لەدایک بووە. کوڕی سیگرید بریگتا (١٩٣٢–١٩٩٢) مامۆستای زمان، کوڕی جۆن لەندەگرین، ئەندازیار، ئابووریناس و ھەڵگری بڕوانامەی ماستەر (١٩٢٣–٢٠٠٠). ھەتا تەمەنی ١٣ ساڵی لە سپانگا دەژیا، دواتر ماڵیان بۆ لای باپیر و داپیری لە نیلاند لە (ئەنگەرمانلاند) گواستەوە. لە ھەندێک سەرچاوە بەھەڵە ڕۆژی لەدایکبوونی لەندەگرینیان بڵاوکردبۆوە کە گوایە لە ساڵی ١٩٥٩ لەدایک بووە، بەڵام لەندەگرین خۆی دڵنیای کردەوە کە لە ساڵی ١٩٥٧ لەدایک بووە. لەندەگرین دوو خوشکی بەناوی «کاترینا» و «ئەنیکا» ھەیە، ھەروەھا برایەکی بەتەمەنی بەناوی ″جۆھان″ ھەیە.\nلەندەگرین لە لۆس ئانجلس، کالیفۆڕنیا نیشتەجێیە، بە ئینگلیزی و سویدی قسە دەکات، ھەروەھا لە ئاستێکی سەرەتاییش بەزمانەکانی فەرەنسی، ئیسپانی، ئیتاڵی و ژاپۆنی قسە دەکات، بەڵام ناتوانێت بەشێوەیەکی ڕەوان بەو چوار زمانە قسەبکات.\nئەو تامەزرۆی تۆپی پێیە، پشتگیری و ھاندەری لە یانەی ئێڤەرتۆن دەکرد، کاتێک لە ئەورووپا بوو، ناوبراو تامەزرۆی یارییەکانی چامپیۆنز لیگ و جامی جیھانیی فیفایە.\n^ ئ ا "Biography". Dolph Lundgren.com (Official website). Archived from the original on 14 August 2011. Retrieved 22 May 2011. ١٤ی ئابی ٢٠١١ لە وەیبەک مەشین، ئەرشیڤ کراوە.\n^ "Dolph Lundgren Biography". Movies.yahoo.com. Archived from the original on ٢٧ی کانوونی دووەمی ٢٠١٢. Retrieved 6 September 2010. Check date values in: |ڕێکەوتی ئەرشیڤ= (help) Archived ٢٠١٢٠١٢٧٠٨٠١٠٩ at WebCite\n^ "Dolph Lundgren Interview – The Final Inquiry". Movies.about.com. Archived from the original on 25 July 2010. Retrieved 6 September 2010. ٢٥ی تەممووزی ٢٠١٠ لە وەیبەک مەشین، ئەرشیڤ کراوە.\nکۆمنزی ویکیمیدیا، میدیای پەیوەندیدار بە دۆڵف لەندەگرین تێدایە.\nدۆڵف لەندەگرین لە بنکەدراوەی ئینتەرنێتیی فیلمەکان\nوەرگیراو لە «https://ckb.wikipedia.org/w/index.php?title=دۆڵف_لەندەگرین&oldid=842732»\nئەو دەستپێکانەی پێویستیان بە خاوێنکردن ھەیە\nدەرچوانی زانکۆی سیدنی\nدەرھێنەرانی فیلمی سویدی\nئەم پەڕەیە دواجار لە ٠٠:٢٦ی ٢٢ی ئەیلوولی ٢٠٢١ نوێ کراوەتەوە.


Tuesday, 03.17.2020, 22:44\nمێشکی نێر و مێ تەواو جیاوازە لە یەکتری. تەنیا هەندێک پرسیار بکە و وەڵامەکان بە ئاڕاستەی تەواو جیاواز دەڕۆن.\nهەرگیز گوێت لەوە بووە کە دەڵێت: ژنان لە ڤینۆسەوە هاتوون و پیاوانیش لە مەریخەوە؟ بێگومان. ئەوە هەر تەنیا نوکتەیەکە و هیچی دیکە ....\nڕاستییەکەی هەندێک جار ژنان و پیاوان وا هەست دەکەن لە دوو هەسارەی جیاوازەوە هاتبن.\nئەمەی خوارەوە جیاوازییە سەرەکییەکانی نێوان مێشکی ژنان و پیاوانە:\n1-\tنێر و مێ (یاخود کوڕان و کچان) بەشی جیاوازی مێشکیان بە کار دەهێنن بۆ ئەنجامدانی هەمان ئەرک.\n2-\tمێشکی ژنان %10 بچوکترە وەک لە هی پیاوان بە گوێرەی قەبارەی گشتیی مێشک. لەگەڵ ئەوەیشدا ئەو جیاوازییە کاریگەری ئەوتۆی نەبووە لەسەر ئاستی زیرەکی. زاناکان دڵنیا نین لەوەی پانتایی ئەو جیاوازییە دەکەوێتە کوێوە.\n3-\tبەپێی تێپەڕبوونی تەمەن مێشکی کوڕان پتر دەپوچێتەوە بە بەراورد لەگەڵ مێشکی کچان.\n4-\tژنان زیاتر لە تونایاندا هەیە بۆ ڕاییکردنی چەند ئەرکێکی جۆراوجۆر لە هەمان کاتدا، لە کاتێکدا پیاوان شپرزە دەبن هەر کاتێک پێویست بێت چەند شتێک پێکەوە ئەنجام بدەن. زاناکان بۆیان دەرکەوتووە ئەمە بە هۆی لایەنی ڕەشوسپی مێشکەوەیە. ژنان زیاتر لەسەر مەسەلە سپییەکان بڕیار دەدەن لە کاتێکدا پیاوان لەسەر مەسەلە ڕەشەکان بڕیار دەدەن.\n5-\tبەڵام ... پیاوان خێراتر زانیارییەکان وەردەگرن، بەو پێیەیش ئەوان زیاتر وەڵامدەرەوەن.\n6-\tژنان هەموو شتەکان بە دوورودرێژی لە یادەوەرییاندا دەهێڵنەوە، لە کاتێکدا پیاوان تەنیا شتە سەرەکییەکان لە مێشکیاندا دەهێڵنەوە.\n7-\tئەگەر پیاوێک شتی بیر بچێتەوە ئەوا ئاڕاستە و مەودای دووری بیر دەکەوێتەوە، بەڵام ژنان خاڵی ژێدەری سەر ڕێگەکانی بیر دێتەوە.\n8-\tبە هەمان شێوە شوفێری پیاو بەهای ژمارەیی دوورییەکە لە مێشکیدا دەهێڵیتەوە، لە کاتێکدا شۆفێری ژنان زیاتر هێما جیاوازەکان و تابلۆ بازرگانییەکان لە یادەوەرییاندا دەپارێزن.\n9-\tدڵنیام لەوەی کە هەموو کەس لە چاوەڕوانی ئەم بابەتەیان دان، کەواتە گوێ ڕادێرن: پیاوان زیاتر بیر لە سێکس دەکەنەوە تا ژنان. پیاوان بە نزیکی هەموو خولەکێک بیر لە سێکس دەکەنەوە، بەڵام ژنان هەموو دوو ڕۆژ جارێک. توێژینەوەیەک ئەوەی خستووەتە ڕوو کە تێکڕای بیرکردنەوەی پیاوان لە سێکس لە ماوەی هەفتەیەکدا 18.6 بووە ئەمە لە کاتێکدا ئەم ڕێژەیە لای ژنان 9.9 بووە. کە بێگومان ئەمە بۆ شێت یاخود بۆ ئەو کەسانەی کە بە دەست کەمتوانایی دەروونییەوە دەناڵێنن ڕاست نییە.\n10-\tپیاوان لە زانستە سروشتییەکاندا [کە زیاتر ڕەهان] لێهاتووترن، ژنانیش لە زانستە کۆمەڵاییەتییەکاندا [کە زیاتر ڕێژەیین].\n11-\tژنان و پیاوان وەڵامدانەوەیان بۆ دەنگی نەشاز و وەڕسکەر جیاوازە.\n12-\tژنان زیاتر قسە دەکەن. کاری سەنتەری چێژ لە مێشکدا بەرپرسە لە لایەنی کۆمەڵایەتیبوون، هەر لەبەرئەوەیشە کە قسەکردن جۆرێک لە چێژیان پێ دەبەخشێت. ژنان ڕۆژانە سێ ئەوەندەی پیاوان وشە بە کار دەهێنن. ژنان ڕۆژانە نزیکەی سێ جار زیاتر لە پیاوان هەندێک لە وشەکان بە کار دەهێنن.\n13-\t(20 چرکە) لەئامێزگرتنی ژنێک ئاستی بەختەوەری و متمانەی باشتر دەکات.\n14-\tژنان و پیاوان تێڕوانینیان بۆ گاڵتەبازی جیاوازە. پیاوان زیاتر پێداگری دەکەن لەسەر ڕادەی دەرەنجامی چێژبەخشی چیرۆکێک یان دیمەنێک، لە کاتێکدا ژنان زیاتر پێداگری دەکەن لەسەر ڕادەی وردی ئەو بەرهەمە گاڵتەئامێزە و ئەو زمانەی تیایدا بە کار دێت.\n15-\tژنان بە سروشت پتر کۆمەڵایەتین وەک لە پیاوان کە ئەوان پتر گیانی ڕکابەرییان تیایە. هەر لەبەرئەوەیشە کە پیاوان زیاتر دەجەنگێن. هەر لەبەر هەمان هۆکارە کە ژنان زیاتر پەست دەبن بەو هۆیەی پیاوان ناتوانن پاڵپشتییان بکەن بە قسەکردنی زۆر لەگەڵیاندا.\n16-\tگوێی پیاو لاوازترە وەک لە هی ژن. هەر لەبەرئەوەیشە کە ژنان لە توانایاندایە گوێبیستی بچوکترین شت ببن کە پیاوان ناتوانن. بە هەمان شێوە لە ڕووی هەستی بەرکەوتنەوە پیاوان لاوازترن.\n17-\tژنان لە ئەزمونە ڕێکخراوەییەکاندا پێشکەوتووترن.\n18-\tئەگەر پیاوێک توپێک (یان هەر تەنێکی شێوە گۆیی) ببینێت لەسەر ڕێگەیەک لەوانەیە شەقی تێ هەڵبدات، ئەمە لە کاتێکدا لای ژنان ئەگەری ئەوە زیاترە کە هەڵیبگرنەوە. بەم جۆرەیش سروشتی جیاوازی ژن و پیاو بە دیار دەکەوێت.\n19-\tمێشکی ژنان زیاتر گەرم دەبێت، بەو پێیەی گڵوکۆز زیاتر دەسوتێنێت.\n20-\tپیاوان لە سۆنگەی لۆجیکەوە پەی بە قسەکردن دەبەن، هەر لەبەرئەوەیشە ئەوان بە وردی گوێ لەو شتانە دەگرن کە دەوترێن. ئەمە لە کاتێکدا ژنان دیدگا و سۆزی خۆیان بە کار دەهێنن، لەبەرئەوە ئەوان سەرەداوێک دەدۆزنەوە لە هەموو جێیەک هەوڵی شاردنەوەی ماناکان دەدەن.\n4/2/2013 وەرگێڕاوە، وەرگێڕانەکە ئەپدەیت کراوەتەوە.


شەڕی مووسڵ لە دژی داعش، سەربەخۆیی بۆ کوردستانی عێراق دەهێنێت\n22, 10, 2016\nنووسەر: جانین دی جیۆڤانی\nکوردەکان، گەلێکی بێدەوڵەتی ٢٥ ملیۆنی، کە لە ناوچە دەوڵەمەند و زەنگینەکانی عێراق، تورکیا، ئێران و سووریادا دەژین. ئەوان بە جوامێری و نەبەردی لە مەیدانی جەنگدا ناسراون و، دەمێکیشە هەستیان بەوە کردووە کە وڵاتانی تر، بەتایبەت، ویلایەتە یەکگرتووەکانی ئەمریکا، وەک بەرداش بەکاریان دێنێت و دواتر کە کاری پێیان نەما، فەرامۆشیان دەکات.\nکوردەکانی عێراق لە شەڕی ئازادکردنی مووسڵدا، کە لە ١٧ی ئۆکتۆبەردا بە سەرکردایەتیی هێزە عێراقییەکان و یارمەتیی ئەمریکا دەستی پێ کردووە، ڕۆڵێکی بەرچاو دەگێڕن. هەندێک نیگەرانن و ترسیان لە خیانەتە، زۆربەیان هێشتا لەو بڕوایەدان کە پاداشتیان لە کۆتاییدا سەربەخۆیی، یان سەروەریی زیاتر دەبێت بۆ کوردەکان. لە هاوینی ڕابردوودا، نێچیرڤان بارزانی، سەرۆکی حکوومەتی هەرێمی کوردستان، بە دەنگی ئەمریکای ڕاگەیاند: "سەربەخۆییی کوردستان مافی گەلەکەمانە و ئێمە بڕیار دەدەین، بە بارتەقای ئەو سنوورەمان کە ئازاد کراون".\nمێژووی کورد، پڕە لە خیانەتی ڕۆژاوا، لە ١٩٢٠دا لە دوای جەنگی جیهانیی یەکەم، بریتانیای گەورە، فەڕەنسا، ئیتاڵیا و ئیمپڕاتۆریی عوسمانی، به دەوڵەتێکی کوردیی سەربەخۆ، ڕازی بوون. بەڵام تەنیا دوای سێ ساڵ، لە ڕێککەوتننامەیەکی جیادا، هاوپەیمانان دانیان بە تورکیای کەمال ئەتاتورک نا. کوردیان لە دەوڵەت و سەربەخۆیی بێبەش کرد.\nهەر لەو ساوە، گرووپە کوردییە جیاوازەکان هەوڵی سەربەخۆیی و دەوڵەتیان داوە و شکستییان هێناوە. بۆ نموونە، عێراق لە سەرەتای حەفتاکاندا، کاتێک لە یەکێتیی سۆڤییەتەوە نزیک بووەوە، شای ئێران، ویلایەتە یەکگرتووەکانی ئەمریکای ڕازی کرد بۆ چەکدارکردنی کوردەکانی عێراق بۆ بەرەنگاربوونەوەی سەددام حسێن. هەرچەندە ئێران دواتر، لە پشتگیریی بۆ کورد پاشگەز بووه‌وه. دواتریش ئەمریکییەکان بە هەمان شێوە. بەم جۆرە، جارێکی تر خیانەت و ناپاکی لە هەمبەر کورد کرا.\nنزیکەی دوو دەیەی دواتر، لە دوای شۆڕشی ئیسلامیی ئێرانەوە، لە کاتی جەنگی عێراق-ئێران، ئەمریکا دەستی بە یارمەتیدانی عێراق کرد و ناڕاستەوخۆیش، بۆ لەناوبردن و ڕووبەڕووبوونەوەی کوردەکانی عێراق یارمەتیی سەددام حسێنی دەدا. لە ١٩٨٨ و لە دوا ساتەکانی جەنگ و ململانێدا، سوپای عێراق چەکی کیمیاییی بەکار هێنا و هەزاران کوردی لەناو برد.\nلە سەروبەندی داگیرکردنی عێراق لە لایەن ئەمریکاوە لە ٢٠٠٣، کوردەکانی عێراق خودان خودموختاریی خۆیان بوون، خاوەن جۆرێک لە سەقامگیری و ئارامی و ئاسایشی خۆیان بوون. لەگەڵ سەرهەڵدانی داعشیشدا، کوردەکان جەنگاون و ڕووبەڕوویان بوونەتەوە و، لە بەرەنگاربوونەوەی داعشدا پێکهاتەیەکی گرنگ و هێزێکی سەرکەتوو بوونە.\nکوردانی سووریا، بە هەمان شێوە، لە جەنگی ڕووبەڕووبوونەوەی داعشدا سەرکەوتوو بوونە، بەتایبەت لە شەڕی کۆبانێ لەسەر سنوورەکانی تورکیا و، ئەو ڕۆڵەی کە یەکینەکانی پاراستنی گەل (یەپەگە) بینی، لەو جەنگەی کە شەش مانگی خایاند و، بە یارمەتیی ئەمریکا توانییان داعش ڕاماڵن و لە ئازاری ٢٠١٥ دا ئارامی بۆ شارۆچکەکە بگەڕێننەوە. لە ڕۆژاوای کوردستان، یەپەگە درێژکراوەی پەکەکەیە، لەوەته‌ی جەنگ بەرپا بووە، جۆرێک لە خۆبەڕێوەبەرییان بەدەست هێناوە.\nئێستا، دوو ساڵ لە دوای گرتنی مووسڵ لە لایەن داعشەوە، کوردانی عێراق هیوای سەرکەوتن دەخوازن. ئەگەر هاوپەیمانان سەرکەوتوو بن، دەرەنجامێکی باشی بۆ کوردەکان دەبێت. ڕێککەوتننامەیەک لە نێوان سەرۆکی هەرێمی کوردستان و ئەمریکا، بۆ یارمەتی و هاوکاریی داراییی پێشمەرگە واژوو کراوە. مەسعوود بارزانی، سەرۆکی هەرێمی کوردستان، بەڕژدی هەوڵی دەوڵەت و دەوڵەتداریی داوە. لە کۆتاییی ساڵی ڕابردوودا، پارتەکەی و هاوشانەکانی، لە هەوڵی ئامادەکارین بۆ ڕیفراندۆم؛ هەرچەندە هەوڵەکان وەک پێویست نین. لە کاتێکدا، لە ١٢ی ئابی ساڵی ڕابردووەوه، بە هۆی کێشە سیاسی و ئابوورییە ناوخۆیییەکانییەوە، پەرلەمانی کوردستان هیچ دانیشتنێکی ئەنجام نەداوە، بۆیە تا گۆڕانێک نەیه‌تە ئاراوه، کوردستان شەرعییەتی بانگەشەی سەربەخۆییی نییە.\nکوردەکان، زۆر باش دەزانن کە کاتی تەنگژەیەکی زۆر گەورە لە ناوچەکەدا هاتووە. بەڵام ئەوان لەو بڕوایەدان کە بۆ دەوڵەتداری ئامادەن. هەندێک لە شیکەرەوە سیاسییەکان هاوڕان، بەڵام پیتەر گاڵبرێس، باڵیۆزی پێشووی ئەمریکا، کە یارمەتیی دامەزراندنی پیشەسازیی نەوتی لە کوردستان داوە، دەڵێت: "کوردەکانی عێراق لە هەموو گەلانی تر، باشتر خۆیان بۆ پرسی سەربەخۆیی ئامادە کردووە، بۆ نموونە، کڕواتیا، تەیمووری ڕۆژهەڵات و باشووری سوودان.\nسەرەڕای جیاوازییەکان، هێشتا بۆ پرۆسەی دەوڵەتداری لە لایەن کوردەکانەوە، کۆدەنگییەکی گەورە هەیە. له ڕووپێوییەک کە لە لایەن "زانکۆی ئەمریکی – کوردستان"ەوە بەڕێوە براوە، دەرکەوتووە کە ٨٤%ی خەڵکی کوردستان، دەنگ بۆ سەربەخۆیی دەدەن.\nلەگەڵ ئەوەیشدا، پشتگیرییەکی نێودەوڵەتیش هەیە، وەزیری دەرەوەی ئەمریکا، جۆن کێری و، جێگرەکەی، لەم دوایییەدا سەردانی هەرێمی کوردستانیان کردووە و لەگەڵ سەرکردە کوردەکاندا دانیشتوون. حکوومەتی ئەمریکا هەرچەندە بەفەرمی پشتگیریی سەربەخۆییی کوردستانی عێراقی نەکردووە، ئەمەش بەشێکی لەبەر ترسی گەورەبوونی تەنگژەکانە لە ناوچەکە، بەشەکەی تریشی پەیوەستە بە تورکیاوە کە ئەندامی ناتۆیە و زیاتر لە دوو دەیەیە لەگەڵ کوردە جوداخوازەکاندا دەجەنگێ لە تورکیادا. تورکیا لەم دوایییەدا، بۆ یارمەتیدانی داعش و پێشگرتن لە کوردەکانی سووریا، هێزی بۆ سووریا ناردووە. ئانكارا، نیگەرانە لە سەربەخۆییی کوردەکان لە عێراق، چونکە ترسی هەیە ببێتە هۆی سەربەخۆییی کوردەکانی تورکیا و سووریا و، دواجاریش هەڕەشە بۆ ئانكارا دروست بکەن.\nلە ئابی ڕابردوودا، کوردانی سووریا، جارێکی تر هەستیان بە خیانەتی ئەمریکا کرد؛ کاتێک لە داگیرکردنی ناوچەکانی سووریادا یارمەتیی تورکیایان دا و، داوایان لە یەپەگە کرد ڕۆژهەڵاتی فوڕات چۆڵ بكه‌ن و، بۆ سوپای تورکیا به‌جێی بهێڵن.\nگاڵبرێس پێی وایە کە کوردەکانی عێراق پەیوەندییەکی باشیان لەگەڵ تورکیادا هەیە، بەتایبەت بەهۆی پرسی هەناردەکردنی نەوتی هەرێمی کوردستان لە ڕێگەی ئانكاراوە. بەڵام ئەمە بە تەنیا بەس نییە، بەتایبەت لە ئێستادا كه نرخی نەوت دابەزیوە و کێشەی بودجەی لەگەڵ حکوومەتی ناوەنددا هەیە و باری داراییی هەرێمی کوردستان، بە هۆی جەنگی داعشەوە خراپە. هەندێک لە چاودێران، ئەم بەربەستانەی سەرەوە، بە دواخستنی پڕۆسەی سەربەخۆیی دەزانن.\n« هاوپه‌یمانیی عه‌ره‌بی له یه‌مه‌ن، بۆ ڕێگه‌گرتن له دروستبوونی عێراقێكی تر ميراتی نێودەوڵەتیی ئۆباما »


ڕۆژنامەیەکی ئەمەریکا: واشنتن دەیەوێت هێزی عەرەبی شوێنی هێزەکانی لە سوریا بگرنەوە\nڕۆژنامەی وۆڵ ستریت جورناڵ دەڵێت کاربەدەستانی ئەمەریکایی گوتویانە بەڕێوەبەرایەتی سەرۆک ترامپ خوازیارە هێزی لەشکری عەرەبی شوێنی هێزەکانی ئەمەریکا لە سوریا بگرنەوە لە پاش شکستهێنان بە داعش.\nڕۆژنامەکە دەڵێت جۆن بۆڵتن ڕاوێژکاری نوێی سەرۆک ترامپ بۆ ئاسایشی نیشتمانی لەم دوایـیانە پەیوەندی بە عەباس کەمال بەڕێوەبەری موخابەراتی میسر بە وەکالەت کردووە تاوەکو ڕاوبۆچوونی قاهیرە لەم بارەیەوە وەربگرێت.\nکاربەدەستان گوتویانە بەڕێوەبەرایەتی سەرۆک ترامپ داوای لە عەرەبستانی سعودیـیە و ئیمارات و قەتەر کردووە بە ملیاران دۆلار ببەخشن بۆ بنیادنانەوەی باکوری سوریا. لەگەڵ ئەمەشدا واشنتن دەیەوێت وڵاتانی عەرەبی سەرباز ڕەوانەی باکوری سوریا بکەن.\nهاوکات عادل جوبێر وەزیری دەرەوەی عەرەبستانی سعودیـیە لە میانەی کۆنگرەیەکی ڕۆژنامەوانی لەگەڵ سکرتێری گشتی نەتەوە یەکگرتووەکان ئامادەیی وڵاتەکەی دەربڕی بۆ بەشداریکردن لە نێو هێزێکی هاوپەیمانی ئیسلامی تاوەکو ڕەوانەی سوریا بکرێت.\nلە لایەکی دیکە ئێریک پـرێنس دامەزرێنەری کۆمپانیای ئەکادیمی ئەمەریکایی بۆ هێزی ئاسایشی تایبەت گوتویەتی ژمارەیەک کاربەدەستی عەرەب پەیوەندیـیان پـێوە کردووە لە بارەی چۆنیەتی پـێکهێنانی هێزێک لە سوریا.\nبەڵام کاربەدەستێک لە وەزارەتی بەرگری ئەمەریکا ڕەتیکردەوە هیچ پـلانێکی لەشکری هەبێت بۆ هێنانی هێزی عەرەبی ناسوری بۆ ناو سوریا و گوتویەتی فەرماندەیەتی لەشکری ئەمەریکا کاردەکات بۆ بەرزکردنەوەی توانای هێزەکانی سوریای دیموکرات و هەروەها زیادکردنی ژمارەی عەرەبە سوریـیەکان لە نێویدا تاوەکو بتوانن ڕووبەڕووی ئەو گرفتانە ببن کە لەو ناوچانەی تیایاندا هەن.


بەکارهێنەرانی سیستەمی iOS ئێستا ئەتوانن وێنەی 360 پلەی لە فەیسبووک بڵاوبکەنەوە - Home4T\nالرئيسية / Mashkhal Jumaa / ئایفۆن / فه‌یسبووک / بەکارهێنەرانی سیستەمی iOS ئێستا ئەتوانن وێنەی 360 پلەی لە فەیسبووک بڵاوبکەنەوە\nبەکارهێنەرانی سیستەمی iOS ئێستا ئەتوانن وێنەی 360 پلەی لە فەیسبووک بڵاوبکەنەوە\nمەشخەڵ جومعە 8/24/2017 01:56:00 pm Mashkhal Jumaa, ئایفۆن, فه‌یسبووک\nفەیسبووک ئێستا تایبەتمەندی وێنەی 360 پلەی بۆ سیستەمی iOS زیادکرد. واتا ئێستا بەکارهێنەرانی ئایفۆن و ئایپاد و ئاپۆد ئەتوانن وێنەی 360 پلەی بگرن و لە تۆڕی کۆمەڵایەتی فەیسبووک بڵاوی بکەنەوە. وە هەروەها ئەتوانن ئەم جۆرە وێنەیە لەسەر کەڤەری پرۆفایلەکانیان دابنێن، وە ئەتوانن هاوبەشی پیبکەن لەگەڵ کەسانی دیکە.\nوە ئەتوانن بە 2 ڕێگە ئەم جۆرە وێنانە بڵاو بکەنەوە:\n١- ئەگەر لە موبایلەکە وێنەکە بگریت و پاشان بڵاوی بکەیتەوە، کاتێ لە ئەپی کامێرا وێنەیەک ئەگری ئەتوانی بیکەیتە سەر دۆخی pano بەمەش ئەتوانی وێنەیەکی 360 پلەی بگریت و لە فەیسبووک بڵاوی بکەیتەوە.\nڕونکردنەوەی زیاتر لەم ڤیدیۆیە ببینن\n٢- لە ئەپی فەیسبووکەوە وێنەکە بە شێوەی 360 پلەی بگریت و بڵاو بکەیتەوە بەڵام ئەبێت وەشانی فەیسبووکەکەت کۆتا وەشان بێت. ڕوونکردنەوەی زیاتر لەم ڤیدیۆیە ببینن


07:28 - 06/09/2021\nکشانەوەی ئەمەریکا لە ئەفغانستان ئەمەریکا ئامانجەکانی دەپێکێت؟)، نوێترین توێژینەوەی ژوری توێژینەوەکانی بزوتنەوەی گۆڕانە و باس لە هۆکارەکانی کشانەوەی ئەمەریکا لە ئەفغانستان و پوختەی رێکەوتنامەی ئاشتی ئەمەریکا و تاڵیبان دەکات.\nلە توێژینەوەکەدا کە (گەیلان عەباس) ئامادەی کردوە، هۆکاری ژینگەیی سیاسەتی نێودەوڵەتی و کاریگەری لەگۆڕینی ئاراستەی سیاسەتی بزوتنەوەی تاڵیبان، لەسەنگەری نەیارو دوژمنەوە بۆ سەنگەری بریکار و وەکیلی ئەمەریکا باس کراوە.\nلەکاتی شیکردنەوە و خوێندنەوەی هۆکارەکانی کشانەوەی ئەمەریکا لەئەفغانستان، فاکتەرەکانی لەهۆکارە ناوخۆییەکانی ئەفغانستان، لەگەڵ ئەو هۆکارانەی کە پەیوەستن بە سروشتی گۆڕانکاری سروشتی سیاسەتی نێودەوڵەتی، شیکراونەتەوە.\nلاوازبونی رێکخراوی قاعیدەو هەڵوەشاندنەوەی رۆڵ و توانای مەیدانی، ئامادەنەبونی رێکخراوی قاعیدە لەسەر گۆرەپانی ململانێکان و لاوازبونی رۆڵی ئەم رێکخراوە، بەتایبەت دوای کوژرانی سەرۆکەکەی (ئوسامە بن لادن)، کەخاوەنی ئامادەییەکی مادیی و کاریزمایی بو، لێرەوە ئیدی هەڵوێستی تاڵیبانیش لاواز بو، کە دەیتوانیت هەمیشە قاعیدە وەک کارتێکی دانوستان و کارتی فشار بەکاربهێنێت، بەڵام رۆڵی خراپی قاعیدە وایکرد، کەئیتر ئەم رێکخراوە بۆ تاڵیبان ببێتە بارێکی گران، وەک لەوەی دەستکەوتی لێوە بەدەست بهێنێت. ئەمەش ئەو خاڵە بو، کە سەرکردایەتی تاڵیبان هەستی پێ کرد، لەبەرامبەردا ئیدارەی ئەمەریکا قۆستییەوە بۆ دانوستانکردن لەگەڵ بزوتنەوەی تاڵیباندا.\nبۆ خوێندنەوەی تەواوی توێژینەوەکە کلیک بکە...